Sve bliži cilju da postanu prva EKO OPŠTINA u Srbiji /FOTO I VIDEO/ – Zapadna Srbija\nSve bliži cilju da postanu prva EKO OPŠTINA u Srbiji /FOTO I VIDEO/\nU duhu modernizacije i razvoja infrastrukture koji se poslednjih godina dešavaju na Zlatiboru, omiljenoj turističkoj destinaciji, čija godišnja poseta prema procenama premašuje broj od 300 000 turista godišnje, opština Čajetina za svoj primarni cilj ističe nameru da postane prva EКO opština u Srbiji. U prilog realnosti ovog plana svedoči činjenica da na teritoriji opštine Čajetina, što je retkost u Srbiji, više nema divljih deponija, a čitava teritorija opštine, uključujući urbane i ruralne mesne zajednice, komunalno je opremljena.\nOd aprila 2017. godine opština Čajetina učestvuje u Programu „Podrška lokalnim samoupravama u Srbiji na putu ka EU – Druga faza” koji finansira Vlada Švedske i realizuje Stalna konferencija gradova i opština (SКGO). Podrška se plasira kroz pet najznačajnijih programskih oblasti to su: zaštita životne sredine, unapređenje poslovne klime na lokalnom nivou, EU integracije i međunarodna saradnja, rodna ravnopravnost i prevencija i upravljanje vanrednim situacijama na lokalnom nivou.\nAktivnost ovog Programa odvija se kroz direktnu podršku unapređenju usluga za građane i privredu, tzv. opštinske pakete podrške određenom broju lokalnih samouprava sa fokusom na zaštitu životne sredine.\n– Za SКGO saradnja sa Švedskom asocijacijom regiona i opština (SALAR) i uopšte sa kolegama i partnerima iz Švedske izuzetno je važna, pre svega zbog iskustava na polju zaštite životne sredine koje od njih možemo da dobijemo. Za nas kao organizaciju, a pre svega za naše opštine i gradove članice, ta tema je značajna zato što će jedinice lokalne samouprave morati da iznesu veliki teret evropskih integracija u oblasti zaštite životne sredine, imajući u vidu da je to oblast koja je zahtevna i u administrativnom a i finansijskom smislu. Najveći broj propisa iz ove oblasti zapravo se primenjuje na lokalnom nivou – istakao je Miodrag Gluščević, programski direktor SКGO za urbani razvoj, životnu sredinu i komunalne delatnosti.\nUčešćem u programu podrške u oblasti zaštite životne sredine, opština Čajetina dodatno je edukovala svoje kadrove, ojačala kapacitete i infrastrukturu i donela strateške dokumente neophodne za realizaciju primarne selekcije i odgovornog upravljanja otpadom.\nMilan Stamatović, predsednik opštine Čajetina, svestan je značaja edukacije stanovništva, kao i stručnog i opštinskog kadra u procesu primarne selekcije otpada.\n– Od početka smo bili svesni činjenice da je neophodno promeniti svest građana i da je potrebno krenuti sa edukacijom lokalnog stanovništva u čemu smo imali značajnu podršku projektnog tima. Nakon toga, morali smo da obezbedimo infrastrukturu za pravilno selektovanje otpada i da postavimo kontejnere, koji se uredno prazne i da se smeće odvozi i deponuje onako kako zakon to predviđa – rekao je Stamatović.\nVera Blagojević, rukovodilac komunalne službe Кomunalnog javnog preduzeća „Zlatibor“ Čajetina i koordinator projekta, kaže da je najveća pomoć projekta u samostalnosti izrade lokalno plana upravljanja otpadom.\n– Ono što je nama, čini mi se, najveća pomoć od ovog projekta jeste činjenica da smo mi postali samostalni u izradi lokalnog plana upravljanja otpadom koji je naš strateški dokument i koji je prisutan u našem svakodnevnom radu – rekla je Blagojević.\nIz opštinskog budžeta finansirana je nabavka tri namenska kamiona za odvoz i presovanje otpada i 400 plastičnih kontejnera za smeće. Napravljena su tri reciklažna ostrva, a izgradnja četvrtog planirana je do kraja godine. Ukoliko sve bude teklo prema planu, očekuje se izgradnja reciklažnog dvorišta, pored koga će se uskoro naći i kompostana. U toku je izrada Studije o izvodljivosti za uklanjanje animalnog otpada sa teritorije Čajetine i Užica, koju takođe finansira Švedska vlada.\nКako sami kažu, za Čajetince je od presudnog značaja za dalji tok realizacije projekta bila studijska poseta Švedskoj, kada su svi akteri, od predsednika opštine, menadžmenta i radnika komunalnog preduzeća i predstavnika građana Čajetine bili u prilici da u praksi vide kako izgleda „Švedski model“ upravljanja otpadom. Vratili su se puni utisaka, novih znanja i osnaženi u uverenju da je ovakav poduhvat sasvim moguć i u Srbiji.\nŠvedski ambasador Jan Lundin, svoju zemlju vidi kao pouzdanog partnera Srbiji u njenom putu ka integraciji u Evropsku uniju. Pitanje ekologije jeste jedno od gorućih problema na tom putu, ali ima prostora za optimizam.\n– Na ovom složenom pitanju potrebno je raditi godinama. Srbija je krenula tim putem, uz podršku Švedske i Evropske unije. Dobra vest je da je probleme sasvim moguće rešiti i to u nekoliko narednih godina. Napredak je vidljiv u ovom, ali i drugim sektorima srpskog društva. Srbija je tek na početku svoje modernizacije da bude na nivou evropskog proseka EU. Ali, zaista se ide napred i Evropa je tu – jasan je Lundin.\nOčekuje se da do 2022. godine, zahvaljujući uticaju ovog programa, lokalne samouprave u Srbiji budu bolje pripremljene za pridruživanje EU, sa poboljšanim uslugama, unapređenim dijalogom sa ključnim akterima i efikasnijom i transparentnijom lokalnom administracijom, koja funkcioniše shodno principima dobre uprave i rodne jednakosti.\nTags Milan Stamatović, Opština Čajetina, Zlatibor Post navigation\nIzložba posvećena kraljevskim vazduhoplovcima užičkog kraja\nTri puta veće interesovanje i duplo veće ponude za zemljište na Zlatiboru: PONUDE ZA AR OD 18.000 DO 73.000 EVRA


Vesti online / Vesti / Hronika / Mediji: Uhapšen pa pušten pedofil koji je tražio slike gole bebe\n11:45 >> 11:51h\nb92.net, blic.rs A\nPrema pisanju "Večernjih novosti" osumnjičeni je uhapšen u utorak.\nMediji su ranije preneli da je jedna majka iz Kragujevca putem Fejsbuk profila dobila zastrašujuće pretnje kako bi izvesnom M.R. koji ju je kontaktiorao s lažnog profila, poslala nage slike njene bebe. Taj profil u međuvremenu je ugašen.\nKako je za "Blic" izjavila tužilac Slobodanka Raković, uhapšeni M.R. je pušten na slobodu. Reč je, kako je tužiteljka izjavila za "Blic", "bolestan čovek, sa smetnjama u razvoju".\nUtvrđeno je da postoji krivično delo, ali nije određeno još koje je jer, kako kaže tužiteljka, "nije pronađena osoba kojoj je slao poruke, a ukoliko se ona javi, može da dobije prijavu zbog uznemiravanja".\nKako piše "Blic", prepisku te majke i osobe koja stoji iza lažnog profila objavio je otac Tijane Jurić, Igor, koji je osnivač fondacije koja nosi ime njegove ćerke.\nOn je rekao da je tu prepisku njima poslala upravo ta majka koja je obavestila i policiju.\nOn kaže da, na žalost, taj slučaj uopšte nije usamljen i da ih je u poslednje vreme bilo dosta, s tim da Fondacija nije objavljivala prepiske na društvenim mrežama.\n- Majka koja nam se javila dobila je strašne poruke, mnogo uvredljive i za nju i za dete - kaže Jurić povodom ovog slučaja.\nBlic: Uhapšen Siniša Jasnić


Zvezda: Mešaju se ponos i tuga posle Pro Reka, ali na pravom smo putu - Vaterpolo, Ostali sportovi, Top News\nHotSport»Vaterpolo, Ostali sportovi, Top News»Zvezda: Mešaju se ponos i tuga posle Pro Reka, ali na pravom smo putu\nZvezda: Mešaju se ponos i tuga posle Pro Reka, ali na pravom smo putu\n| 2013-11-12T20:55:59+01:00\t12. nov 2013. 20:55|0 komentara\nVaterpolisti Crvene zvezde bili su na pragu velikog preokreta i plasmana u Ligu šampiona, ali je u baražu zahvaljujući boljem izvođenju peteraca Pro Reko ušao u elitu.\nTim povodom klub se oglasio saopštenjem u kom se zahvalio svima na podršci, a saopštenje prenosimo u celosti:\n”Beogradski vaterpolo klub Crvena Zvezda želi da se zahvali sportskoj javnosti,prijateljima kluba, sponzorima, novinarima, a pre svega članovima crveno-bele porodice, koji su nam pružili bezrezervnu podršku, pre i posle utakmice Lige šampiona sa ekipom Pro Reka.\nIako je od utakmice prošlo tri dana i dalje se mešaju osećaji velikog ponosa ali i velike tuge zbog eliminacije iz Evrope. Zato smo osetili obavezu da istupimo u javnost i kažemo da smo ponosni što su naši igrači, po ko zna koji put, dostojno reprezentovali grb koji nose.\nKao klub, ponosni smo i što je u etar, uz pomoć naših vernih navijača, otišla slika istinskog spektakla,koji se retko viđa na vaterpolo utakmicama.\nNa samom kraju zahvaljujemo se svima koji su po završetku utakmice napisali brojne tekstove, SMS-ove, mejlove, komentare i lično zvali klub da pruže podršku igračima i Upravi, jer su nam još jednom stavili do znanja da smo na pravom putu i da se istinski trud i viteška borba cene više od svega”, saopšteno je na sajtu kluba.


LJAJIĆ: EVROAZIJSKA EKONOMSKA UNIJA NIJE PREPREKA ZA EU\n17 May 2017, 13:49 Tanjug Tatijana Spasojević\nTo što je Vladimir Putin u Kini istakao da je u toku izrada sporazuma o pokretanju konsultacija sa Srbijom za saradnju sa Evroazijskom ekonomskom unijom (EAEU), dobar je signal za našu zemlju, izjavio je ministar trgovine Rasim Ljajić za "Politiku" i dodao da to znači da idemo korak napred u ovom poslu koji je ekonomski značajan za Srbiju.\nPotpisivanje sporazuma o slobodnoj trgovini sa EAEU omogućiće proizvođačima iz Srbije pristup pod olakšanim uslovima tržištu od najmanje 180 miliona ljudi, a to je i dodatni motiv za mnoge strane investitore da dođu i ulažu u Srbiji.\nMinistar Ljajić objašnjava da Putinov istup u Pekingu znači da pregovarački tim EAEU ima ovlašćenje da uđe u fazu formalnih pregovora sa pregovaračima iz Srbije oko usaglašavanja teksta sporazuma o slobodnoj trgovini. Dosad su, kako objašnjava, vođene dve runde tehničkih razgovora u kojima su dve strane predstavile svoje pozicije.\nNaša pozicija je, dodao je, da zadržimo sve one olakšice koje imamo po sporazumu o slobodnoj trgovini sa Rusijom i da im, ako je moguće, pridodamo još pet proizvoda - Fijatove automobile, živinsko meso, nekoliko vrsta sireva, cigarete i šećer.\n"Tek sad treba da se vidi da li su oni prihvatili tu našu poziciju. Mi bismo voleli da sklopimo taj sporazum do kraja ove godine, ali to ne zavisi od nas", ističe Ljajić.\nKako objašnjava, ovo je sporazum o slobodnoj trgovini kakav imamo sa Turskom ili sa Evropskom unijom (kroz potpisivanje SSP-a), naravno različitih modaliteta.\n"Sve dok ne postanemo punopravna članica EU imamo pravo da zadržimo sporazume o slobodnoj trgovini sa zemljama koje su van EU. Kad postanemo članica EU, za nas će važiti trgovinski režim i ekonomska politika EU", kaže Ljajić, prenosi "Politika".\nNenad Popović, predsednik Srpske narodne partije i biznismen koji posluje i u Rusiji takođe ukazuje za "Politiku" na značaj tržišta EAEU za Srbiju, koja bi mogla da prodaje svoju robu bez carina.\nPodsetivši da je krajem prošle godine ruski državni vrh najavio početak pregovora EAEU o stvaranju zone slobodne trgovine sa Srbijom i Izraelom, Popović ocenjuje da su Putinove reči najava napretka u ovom procesu.\nDruštvoDOĐI U GOLUBAC, VIDI SRBIJU\nNa Međunarodnom 42.beogradskom sajmu turizma,na kojem je pod sloganom ,,Put po noge’’turističku…\nDruštvoRAMSKA TVRĐAVA I SREBRNO JEZERO…\nNA 42. MEĐUNARODNOM SAJMU TURIZMA U BEOGRADU OPŠTINA VELIKO GRADIŠTE PREDSTAVILA…\nDruštvoVIMINACIJUM U FOKUSU TURISTIČKE…\nTURISTIČKA ORGANIZACIJA GRADA POŽAREVCA PREDSTAVILA JE SVOJU BOGATU TURISTIČKU PONUDU NA 42.…


Informacija o postupku implementacije sistema upravljanja kvalitetom u poslovne procese NS/FS BiH\nUtorak, 16. februar 2021. 11:06\nKrajem prošle i početkom tekuće godine Nogometni/Fudbalski savez Bosne i Hercegovine je započeo intenzivne aktivnosti na uvođenju sistema upravljanja kvalitetom u interne poslovne procese, putem međunarodnih ISO standarda.\nKao nastavak odgovarajućih reformi koje obuhvataju i prakse dobrog upravljanja, pripremljen je veoma sadržajan projekat: „Implementacija sistema upravljanja kvalitetom prema zahtjevima međunarodnog standarda ISO 9001:2015 u poslovne procese Nogometnog/ Fudbalskog saveza Bosne i Hercegovine“. Projekat je u cjelosti prihvaćen i finansijski podržan od strane UEFA-e, u okviru investicijskog HatTrick programa.\nosiguranje adekvatnih materijalnih i ljudskih resursa u realizaciji poslovnih procesa;\nidentifikacija i planiranje poslovnih procesa i poboljšanje njihove interakcije;\nsistematsko praćenje i zadovoljavanje primjenljivih zakonskih i regulatornih zahtjeva i primjenljivih zahtjeva FIFA-e i UEFA-e, te ostalih relevantnih zainteresovanih strana;\nidentifikacija rizika i prilika;\ndefinisanje i praćenje ključnih indikatora uspješnosti;\npoboljšavanju finansijskih performansi;\npovećanju zadovoljstva zaposlenih i ostalih zainteresovanih strana;\npovećanju imidža NS/FS BIH na državnom i međunarodnom nivou.\nIzvršni odbor NS/FS BiH je također odobrio navedeni projekat, kao dio sveobuhvatnog postupka standardizacije poslovnih procesa unutar saveza. Ocijenjeno je da sistem upravljanja kvalitetom prema zahtjevima standarda ISO 9001:2015, primjenom konzistentno i precizno definisanih odgovornosti i ovlaštenja, a putem kontrolisanog i dokumentovanog procesnog pristupa, dovodi do unapređenja efikasnosti postojeće organizacije rada. U skladu s tim, implementacija relevantnih standarda ISO treba da poboljša ukupne performanse NS/FS BiH, te obezbijedi da savez dosljedno ostvaruje statutarne ciljeve u okviru definisanih nadležnosti.\nOvaj projekat se odnosi na duži vremenski period i trajaće do sredine 2022. godine, a planirano je da bude završen provođenjem certifikacijskog audita i izdavanjem certifikata relevantnog certifikacijskog tijela o usklađenosti sistema upravljanja kvalitetom NS/ FS BiH sa zahtjevima standarda ISO 9001:2015.


source.ba | Macron Putinu: Moskva mora da poštuje osnovne demokratske principe\nFrancuski predsjednik Emmanuel Macron rekao je ruskom lideru Vladimiru Putinu da Moskva mora da poštuje osnovne demokratske principe i da je ispravno održati dijalog između zemalja radi napretka u razgovorima o međunarodnim krizama.\nMacron o tome kako je zaražen: Trenutak loše sreće\n"Ovog ljeta pozivamo na slobodu protesta, govora, mišljenja i kandidovanja na izbore što treba u potpunosti da bude poštovano i u Rusiji kao što to čini svaki član Savjeta Evrope. Vjerujem u evropsku Rusiju", naglasio je Macron na zajedničkoj konferenciji za novinare pred početak sastanka sa Putinom.\nPutin je Makronu rekao da ne vidi alternativu "Normandijskoj četvorci" o krizi u Ukrajini.\nPrema njegovim riječima, telefonski razgovori sa ukrajinskim predsjednikom Vladimirom Zelenskim dali su mu osnovu da bude oprezan optimista, ali je izrazio uvjerenje da bi svaki sastanak s ciljem rješenja krize u Ukrajini trebao dati opipljive rezultate, prenose Nezavisne.\nTagovi: RusijaFrancuskaVladimir PutinEmmanuel Macron


Mančini: Fudbal se promijenio, daću šansu mladima - BIGportal.ba\n23 Marta, 2019 4 Aprila, 2019 072\nReprezentacija Italije u meču kvalifikacija za Evro 2020. igra sa najboljim timom Finske.\nPosle neuspeha u kvalifikacijama za Mundijal, “azuri” nemaju prava na kiks. Mnogo toga se promenilo, na kormilu je sada Roberto Mančini, vratila se nada da Italijani mogu da se vrate u sam vrh evropskog fudbala.\nIpak, za atmosferu u timu najvažnije će biti da pobede na startu.\n“U Italiji je dosta toga arhaično u pogledima na fudbal. Veruje se da je krajnji rezultat važniji od toga kako do njega dođemo. Taj mentalitet je usvajan decenijama, ali fudbal se promenio. Ako niste u stanju da napravite tim koji istovremeno igra i dobar fudbal, ne možete da pobeđujete“, smatra Mančini.\nOn kaže da su pred njim i igračima veliki izazovi.\n“Došao sam u nevreme. Mnogi kažu da Italija nema dobrih igrača, misleći na one mlade, koji dolaze, ali mislim da je suprotno od toga, da smo uspeli da odgajimo nekoliko dobrih igrača čak i u ovim teškim vremenima. Oni dolaze i stoga mislim da možemo da probamo nešto novo, drugačije“, dodao je Mančini.\nBivši trener Intera i Mančester sitija ne plaši se da ukaže poverenje mladima.\n“U moje vreme igrači od 20 godina su već imali po 150 mečeva iza sebe. Moraju da igraju više. Tehnički, mladi su veoma dobri, ali iskustvo je od ključnog značaja, a to se stiče i ovakvim utakmicama, kao što je ovaj sa Finskom. Nadam se da ćemo za par godina imati barem po pet ili šest igrača koji su zreli za reprezentaciju“, zaključio je Mančini.


Obraćanje tužioca Brammertza Savetu bezbednosti Ujedinjenih nacija | Međunarodni krivični sud za bivšu Jugoslaviju\nObraćanje tužioca Brammertza Savetu bezbednosti Ujedinjenih nacija\nHag, 7. jun 2012.\nTužilac je Savetu bezbednosti Ujedinjenih nacija podneo 17. izveštaj Tužilaštva o sprovođenju strategije okončanja rada Međunarodnog suda. Izvestio je o napretku učinjenom ka ispunjenju mandata, prvenstveno statusu prvostepenih i drugostepenih postupaka, saradnji država na području bivše Jugoslavije i podršci tužilaštva krivičnom gonjenju za ratne zločine na nacionalnom nivou.\nMeđu pitanjima na koja je stavljen naglasak je napredak u dva najvažnija predmeta: Karadžić i Mladić. U predmetu Karadžić, tužilaštvo je završilo izvođenje svojih dokaza za nešto manje od za to dodeljenih 300 sati. Suđenje Mladiću je počelo 16. maja iznošenjem uvodne reči tužilaštva, manje od godinu dana nakon njegovog hapšenja. Tužilac je izjavio da “nakon što je Mladić proveo 16 godina izbegavajući pravdu, početak njegovog suđenja je značajan dan za Međunarodni sud i za mnoge žrtve zločina za koje se tvrdi da ih je počinio”. Do oktobra ove godine, samo tri predmeta će ostati u fazi izvođenja dokaza u prvostepenom postupku, a do kraja godine se očekuje da bude izrečeno pet prvostepenih presuda.\nTužilac je takođe izjavio da se Tužilaštvo suočava s nezapamćenim pritiskom na njegove raspoložive resurse i velikim odlivom zaposlenih u kritičnom momentu. Kako se Tužilaštvo približava okončanju svog mandata, sve je važnije da se resursi koriste fleksibilno i da se sprovedu strategije koje bi obezbedile da zaposleni duže ostanu na raspolaganju instituciji.\nPrema tužiocu, svakodnevna saradnja država na području bivše Jugoslavije s Tužilaštvom u potpunosti ispunjava očekivanja. Međutim, tužilac je i dalje zabrinut zbog nedostatka napretka u istrazi i krivičnom gonjenju osoba koje su pomagale optuženima pred MKSJ dok su bili u bekstvu.\nTužilac je naglasio važnost uspešnog prenosa metoda rada i stručnosti tužilaštva na nacionalna tužilaštva za ratne zločine u bivšoj Jugoslaviji. U tom pogledu, tužilac je pomenuo uspešnu integraciju tužilaca za vezu iz Srbije, Hrvatske i Bosne i Hercegovine u tužilaštvu MKSJ čime se unapredila saradnja.\nTužilac je takođe izjavio da postoje ozbiljni problemi u sprovođenju nacionalnih strategija za procesuiranje ratnih zločina, posebno u Bosni i Hercegovini, gde na hiljade teških zločina i dalje čeka na procesuiranje. On je rekao da ukoliko to ne postane vrhunski prioritet i ako se ne obezbede potrebni resursi, Državna strategija za procesuiranje ratnih zločina u Bosni i Hercegovini neće uspeti. Osim toga, uspešno sprovođenje strategija za procesuiranje ratnih zločina zahteva bolju regionalnu saradnju, posebno između Srbije i Bosne i Hercegovine.\nTužilac je zaključio svoje izlaganje rekavši da “su nedavni komentari novoizabranog predsednika Srbije koji je porekao da se u Srebrenici u julu 1995. godine dogodio genocid neprihvatljivi” i “da su u suprotnosti s pravnim i činjeničnim zaključcima MKSJ i Međunarodnog suda pravde”. Prema tužiocu “takva retorika je korak unazad, uvećava patnju žrtava i ugrožava krhki proces pomirenja u bivšoj Jugoslaviji”.\nCelokupni tekst govora tužioca\nNajnoviji izveštaj o sprovođenju strategije okončanja rada Međunarodnog suda:


Vojvodina će biti uskraćena za 600 miliona dinara godišnje,zaustaviće se i 150 investicija\nponedeljak, 24 decembar 2012 03:17\nNOVI SAD – Dan nakon što je Liga upozorila na zbivanja oko Elektrovojvodine, ta tema je otvorena i u Skupštini AP Vojvodine, a pokrajinski parlament je jednoglasno izglasao predlog da se predstavnici pokrajine i sindikata Elektrovojvodine uključe u razgovore o procesu reorganizacije Elektroprivrede Srbije (EPS).\nSvešće Elektrovojvodinu na običan kiosk!\nVršilac dužnosti direktora Elektrovojvodine Srđan Kružević (Jedinstvena Srbija) poslanike je na vanrednom zasedanju upoznao s nacrtom reorganizacije EPS-a, koji predviđa i preuzimanje privrednog društva Elektrovojvodina. Prema njegovim rečima, model koji je predložio EPS kao polazne osnove za reorganizaciju, a koji je usvojila Vlada Srbije, predviđa da Elektrovojvodini bude oduzeta imovina, prihodi od prodaje i distribucije električne energije, kao i smanjenje broja zaposlenih. – Ne mogu reći da je model poguban, ali ostavlja za sobom određene posledice koje su prilično ozbiljne – rekao je Kružević i ocenio da bi se Elektrovojvodina sa skoro 3.000 radnika na taj način „svela na nivo kioska“. Dodao je da bi građani Vojvodine i Novog Sada tako godišnje bili uskraćeni za 600 miliona dinara, koliko iznose fiskalne obaveze Elektrovojvodine, a stalo bi i preko 150 investicija koje se trenutno realizuju u pokrajini. – Elektrovojvodina je stvarana 54 godine, a mene je Vlada Srbije postavila na ovo mesto da nešto stvaram, a ne da gasim, i ja to sigurno neću nikada dozvoliti – rekao je Kružević i dodao da nije konsultovan prilikom pravljenja plana restrukturiranja EPS-a.\nKolar: A zašto ne bi decentralizovali EPS?\n– Ulaganja koja su građani Vojvodine imali u infrastrukturu elektroprivrede nisu mala, a moram napomenuti da je ovo šablon koji nam se desio i s Naftnom industrijom Srbije – izjavio je tom prilikom Branislav Bogaroški i dodao da je LSV više puta upozoravala da se sudbina NIS-a može ponoviti Elektrovojvodini. Poslanik Lige socijaldemokrata Vojvodine u Skupštini AP Vojvodine Robert Kolar izjavio je 14. decembra za Televiziju „Prva“ da je prihvatljivo rešenje decentralizacija i podela EPS-a na pet privrednih društava.\nSindikat upozorio: Bez posla bi ostalo 650 radnika!\n– Kao što je moguće centralizovati, protiv čega smo mi izričito, tako je isto moguće podeliti ili decentralizovati sistem funkcionisanja Elektroprivrede Srbije na pet privrednih društava – istakao je Kolar. Takav predlog je sročen i predočen u zajedničkoj izjavi sindikata i direktora Elektrovojvodine. Sindikat je zatim u zasebnoj izjavi precizirao i da bi postojećim predlogom reorganizacije EPS-a bez posla u Elektrovojvodini ostalo 650 radnika!\nKratka istorija razvoja\nElektrifikacija i izgradnja lokalnih centrala u Vojvodini počela je puštanjem u rad centrale u Staroj Pazovi 1893. godine i u Novom Sadu, prvom centralom za proizvodnju naizmenične električne energije 1910. godine. Nakon Drugog svetskog rata nacionalizovane su sve elektrane i doneti zakoni o industrijalizaciji i elektrifikaciji zemlje. Sredinom pedesetih godina prošlog veka kreće elektrana u Ledincima, koja je dalekovodom visokog napona (110 kV) povezana sa izvorima u Srbiji. Tada počinje prepakivanje ukupnih elektrionstalacija u snabdevanju Vojvodine električnom energijom , gase se male elektrane, a izrasta Elektrovojvodina. Ustav iz 1974. godine zatim omogućava da pokrajina preuzme potpunu odgovornost za sopstveni razvoj, odnosno pravo i odgovornost za snabdevanje kupaca električnom energijom. Elektrovojvodina postaje elektroprivredno a ne samo distributivno preduzeće i počinje da odgovara i za izvore snabdevanja a ne samo za snabdevanje. Tada pokreće inicijativu da se znatan deo društvenog proizvoda pokrajine usmeri u razvoj energetike, pa se, recimo, putem posebnog samodoprinosa izdvajaju značajna sredstva što građana što privrede za ulaganje u izgradnju novih blokova u termoelektranama po Srbiji. Pokrajina se opredeljuje i za koncept samostalnog ulaganja u izvore TE-TO u Novom Sadu i Zrenjaninu , kao i za rudnik Kovin. Takav razvoj je trajao do 28. decembra 1989. godine. Tada, nakon jogurt revolucije , republički parlament donosi odluku da Elektrovojvodina od elektroprivrede postane dostributivno preduzeće za Vojvodinu kao deo EPS-a, a da sva njena imovina iz sektora proizvodnje i prenosa električne energije prelazi u vlasništvo EPS-a.\nBojan Kostreš upozorio\nOvog nije bilo\nu vreme Miloševića\nElektrovojvodinu su stvarali i gradili građani Vojvodine i zato sam, kao što vam je poznato, insistirao da joj imovina iz sektora proizvodnje i prenosa električne energije, koja je 1989. prebačena u EPS, bude vraćena. S prošlom vladom bili smo na korak do toga. Sad smo, međutim, došli u situaciju da se otvoreno čini i pokušava ono čega nije bilo ni u Miloševićevo vreme, da se i račun i ostala imovina Elektrovojvodine prebace u Beograd – upozorio je Bojan Kostreš, zamenik predsednika LSV.\n– Ovo je pitanje oko kojeg treba da se ujedine svi poslanici i odbornici, bez obzira na političku stranku kojoj pripadaju i s te strane pozdravljam činjenicu da se nakon upozorenja Lige oglasio i direktor Elektrovojvodine, koji dolazi iz redova Jedinstvene Srbije – naglasio je on.\n– Ovo nije samo problem za blizu 3.000 radnika Eletrovojvodine i budžet Novog Sada i Vojvodine. Još je opasnije to što se Vojvodina, koja je, podsetiću, sad nedovoljno razvijena regija, na ovaj način direktno ugrožava, budući da se otežava razvoj energetske infrastrukture i tako otežava pristup investicijama i investitorima – ocenio je Kostreš.\n– Krajem prošle godine Elektrovojvodina je imala promet od 463 miliona evra, dok je vrednost njenog kapitala bila 425 miliona evra. Zaustavili smo koncesiju na autoput kojom je Vojvodina trebalo da bude oštećena za 450 miliona evra. Učinićemo sve da zaustavimo i otimanje Elektrovojvodine – poručio je Bojan Kostreš.


"Do kraja godine po primanjima PRESTIŽEMO jednu zemlju EU"\nPredsednik Srbije Aleksandar Vučić najavio je da će u ovoj godini biti značajnog povećanja plata i penzija i naglasio da polako stižemo evropske standarde po pitanju plata i penzija.\nOn je prisustvovao ceremoniji obeležavanja završetka radova na konstrukciji Kule Beograd i tom prilikom saopštio da je u prvih šest meseci ove godine minus u državnoj kasi jasno manji od planiranog za čak 120 milijardi.\n„Mi smo sinoć dobili konačne rezultate za prvih šest meseci i u odnosu na ono što smo donosili kao plan pred Narodnu Skupštinu. Plan je bio da naš minus u kasi u prvih šest meseci bude 190 milijardi, to je deficit koji je Skupština odobrila i koji je prihvatio i MMF, a naš minus je gotovo tri puta manji od toga, dakle svega 75 milijardi“, rekao je Vučić.\nMeđutim, predsednik je otkrio i da nije zadovoljan ovim rezultatom, jer to znači da ministri nisu dovoljno dobro spremili projekte.\n„Da budem sasvim otvoren, to bi bio ogroman novac, to bi bilo više od milijardu evra, neko bi rekao ušteđenog ili boljeg rezultata, a mi to delimo na dva dela. Jedan deo je bolji rezultat, a ima drugi deo zbog koga nisam zadovoljan, a to je da nismo potrošili pare. I molio sam ministre još u aprilu da troše pare, ne da troše pare na sebe i za sebe, nego da troše na projekte. Ovo mi pokazuje da nisu dovoljno dobro spremili projekte. Trebalo je da potrošimo više para, zato što kad potrošimo više para koje smo planirali, time podstičemo stopu rasta i zato ih ja molim da ubrzaju svoj rad, da pre nego što odu na brčkanje i kupanje, molim ih ko Boga da provere stanje svojih projekata još jedanput i da počnu da troše te pare koje do sada nisu potrošili“, kaže on.\nPočetkom naredne godine prosečna neto plata u BG 770 EUR\nPredsednik je istakao da ako se ovakvi rezultati nastave, građani Srbije mogu da očekuju značajno povećanje plata i penzija.\n„U uslovima pandemije, posle godina zaredom u kojima smo značajno uvećavali primanja ljudi, to ćemo da uradimo i u ovoj godini i ja verujem, kada pređemo prosečnu platu od 600 evra, da će onda ljudi na vidiku da vide ono što nam je bio plan 2020-2025 prosečna plata 900 evra, što znači da će u Beogradu neto prosečna plata već početkom sledeće godine biti preko 760-770 evra“, kaže Vučić.\nOtkrio je i da ćemo do kraja godine po primanjima sigurno da prestignemo jednu zemlju Evropske unije.\n„Onda sledeće godine nam ostaje da prestignemo još jednu i da se približimo još jednoj. Tako da polako stižemo evropske standarde po pitanju plata, penzija, primanja ljudi“, zaključuje Vučić.


Kolumne: Kraj tezgarenju "na crno" za pevače\nKraj tezgarenju "na crno" za pevače\nPevači u Srbiji više neće moći da rade "na crno". Svi estradni umetnici će, po novoj odluci Vlade Srbije, morati da imaju ugovor sa klubom ili restoranom u kom nastupaju, u kome će jasno biti navedeno koliko su plaćeni.\nI 2015. godine je donesen kolektivni ugovor za angažovanje estradnih radnika, gotovo isti, ali nikada nije zaživeo u praksi.\nGlavna i jedina razlika sada donesenog kolektivnog ugovora u odnosu na prethodni (iz 2015) što će se odnositi na poslodavce na celoj teritoriji Srbije, a ne samo na članove Unije poslodavaca.\nGeneralni sekretar za članstvo Unije poslodavaca Žarko Šakić kaže da će svaki poslodavac, odnosno onaj ko ih angažuje, imati obavezu da im uplati minimalac - za mesec dana 22.000, a ako rade jedan dan - imaće oko 1000 dinara.\nŠakić kaže da ova odluka i kolektivni ugovor treba da zaštite ljude koji se bave estradnom umetnošću i jedva sklapaju kraj s krajem - imaće socijalnu zaštitu i penziju, a i država će imati koristi od poreza.\nOdluka će početi da se primenjuje najverovatnije od 1. avgusta.\nNa crno radi oko 3.000 estradnih umetnika, podatak je Ministarstva kulture.


Ostavke/smene u Vatikanu zbog finansijskih skandala\nTanjug 20. novembra 2019. 12:26\nPRAG – Skoro dva meseca od prvih pretresa u kancelarijama službi Vatikana zbog sumnjive investicije u luksuznu nekretninu u Londonu, s položaja odlazi glavni finansijski regulator Rene Brular, koji je trebalo da zavede red u finansijske poslove Svete stolice.\nOdlazak Brularta, koji je na toj funkciji bio pet godina, rezultat je skandala u vezi s policijskom racijom u njegovim kancelarijama 1. oktobra.\nNakon te racije pet zaposlenih u Vatikanu hitno je suspendovano, uključujući direktora Službe za informacije o finansijama Tomaza di Rucu.\nDomeniko Đani, dugogodišnji šef obezbeđenja Vatikana i papin lični telohranitelj, dao je ostavku dve nedelje kasnije zbog curenja informacijama.\nRacije u AIF bile su bez presedana i izazvale su međunarodnu uznemirenost s obzirom na to da AIF sarađuje sa finansijskim obaveštajnim jedinicama širom sveta u borbi protiv pranja novca, utaje poreza i drugih oblika finansijskog kriminala.\nZvaničnici strahuju da bi zemlje bile manje spremne da dele poverljivu informaciju sa AIF ubuduće ako ta informacija bude mogla lako da završi u rukama vatikanske policije, navodi AP.


Mapa za doniranje odeće - ecofeminizam\nMapa za doniranje odeće\nDoniranje odeće prestaje da bude problem zahvaljujući „Mapi organizacija i institucija“ koje primaju donacije korišćene odeće. U Centru za unapređenje životne sredine kažu da je na mapi preko 30 organizacija širom Srbije koje prihvataju donacije. Uprkos trenutnoj medicinskoj situaciji sa COVID-19 i mogu se pronaći na ovde.\n„Prošle godine smo sproveli istraživanje o životnom ciklusu odevnih predmeta. Prema rezultatima trenutno, oko 16% građana donira korišćenu odeću, 16% je čuva u ormanu, a 55% poklanja garderobu. Mi smo želeli da unapredimo mogućnosti doniranja korišćene garderobe i ova mapa je jedan od načina. Nastavićemo da unosimo nove lokacije kako bi ceo proces doniranja bio što zastupljeniji u celoj Srbiji. Svi koji žele da se nađu na ovoj mapi mogu da nas kontaktiraju. Podaci se nalaze na stranici na kojoj se mapa nalazi, “, rekla je Ivana Jovčić, direktorka Centra za unapređenje životne sredine.\nDonirajte odeću uz par klikova\n„Mapa je izrađena zahvaljujući i građanima koji su nam preko društvenih mreža prosleđivali lokacije organizacija koje primaju i odeću. Želimo da im se zahvalimo na odličnom odzivu za doniranje odeće” rekle su Dunja Jovanović i Marija Radaković iz Udruženja za održive inicijative.\nNa mapi organizacija koje prihvataju donacije korišćene odeće, možete lako da dođete do svih potrebnih informacija u vezi doniranja odeće.\nDoniranje odeće je vid reciklaže\n„Doniranje stvari koje nam ne trebaju, uključujući i odeću prirodan je način da pomognemo nekome. Naročito u doba pandemije, kada nam je u potpunosti narušen uobičajeni ritam života. Takođe, doniranjem umesto čuvanjem i posledičnim bacanjem korišćene odeće, budimo u sebi brigu o drugima. Pored toga, doprinosimo i smanjenju stvaranja tekstilnog otpada. Odlaganje ovog otpada još uvek nije adekvatno regulisano u Srbiji“, kaže Vladan Šćekić, programski direktor Centra za unapređenje životne sredine.\nReč je o projektu “Tekstilni otpad nije u modi” koji realizuju Centar za unapređenje životne sredine i Udruženje za održive inicijative.\nfoto:Photo by Sarah Shull on Unsplash\ndoniranje odeće, GREENFEST, otpad, Srbija, tekstilni otpad\n← Čistiji vazduh kroz projekte\nNova deponija u Vinči-rešenje ekoloških problema →


Vesti online / Vesti / Svet / "Rusija će odgovoriti Americi, uvek to radimo!"\n"Rusija će odgovoriti Americi, uvek to radimo!"\nMoskva proučava čitav spisak mogućih uzvratnih mere na američke sankcije, izjavila je portparolka Ministarstva spoljnih poslova Rusije Marija Zaharova za televiziju Rusija 1.\nUprkos svemu Rusija se zalaže za dijalog: Marija Zaharova\n- Odgovor će uslediti. Mi to tradicionalno radimo, imamo čitav spisak mogućih mera koje se proučavaju. Postoje ljudi koji to rade - odgovorila je ona na pitanje kako će Rusija odgovoriti na nove sankcije Sjedinjenih Američkih Država.\n* Nastavlja se rat: Nove sankcije Rusiji, Stejt dipartment bez komentara\n* Rusija preti SAD: Odgovorićemo žestoko\nZapad ne nameće sankcije Rusiji kao odgovor na akcije Rusije, već u okviru opšte strategije pritiska na nju, dodala je Zaharova.\n- Sankcije traju već nekoliko godina. Ranije su nam govorili: razume se, to je zbog Krima. A šta je bilo pre Krima? Mi shvatamo da to nije povezano ni sa kakvim virtuelnim mešanjem u izbore, nije povezano ni sa Krimom, ni sa Ukrajinom… To je uopšte takva strategija, takva igra: "pritiskaj Rusiju" - objasnila je Zaharova.\nPrema njenim rečima, Rusija ne namerava da vodi protivzapadnu politiku uprkos svim sankcijama i provokacijama.\n- Svaki put govorimo da je naš cilj saradnja, da smo mi za konstruktivni dijalog i da smo spremni da rešavamo pitanja za pregovaračkim stolom. Gde je tu protivzapadna politika, gde je pojačavanje agresije, gde je odbijanje koordinacije i saradnje? - rekla je portparolka Ministarstva spoljnih poslova.\nSAD su u petak uvele sankcije protiv nekoliko ruskih biznismena i njihovih kompanija, kao i više visokih ruskih zvaničnika.\nEKONOMIJA Ruski milijarder upozorava: Sankcije će eskalirati\nSVET Amerika uvela nove sankcije Rusiji; Moskva: Revanš zbog Sirije\nSVET Amerika poručila Rusiji: Ništa od sankcija\nSVET Hilari upozorava Trampa: Rusi dolaze, Ameriku treba zaštititi!\nNedelja 08.04.2018. 21:21\ndogovorite sa kinom, indijom i brazilom trgovinu u novoj valuti van dolara\nPredsednik Austrije otpustio Kikla, dolazi...


**O_nama_SIMOD** Untitled Document\nSIMOD je osnovan kao društvo za prodaju i razvoj softverskih rešenja 2007 godine, na zajedničku inicijativa inženjera iz industrije, istraživača i mladih i ambicioznih studenata tehnike i inženjerstva, sa ciljem da se premosti i prevaziđe višegodišnji jaz između industrijskih aplikacija i naučnog znanja.\nNaš tim ima bogato iskustvo u razvoju sopstvenih i primeni komercijalnih softverskih rešenja u razvoju proizvoda, tehnoloških procesa, optimizaciji projektnih rešenja, kontroli kvaliteta i nudi usluge i konsalting u njihovoj implementaciji u industriji. Višegodišnje iskustvo u primeni softvera za simulaciju proizvodnih procesa kao i obuke u inostranstvu, čine naš tim jedinstvenim u Srbiji i zemljama u regionu.\nSIMOD nudi inženjerske usluge i realizuje razvojne i aplikativne projekte za rešavanje specifičnih tehničkih problema u industriji. Naš spektar usluga obuhvata proračune i analize složenih termo-mehaničkih problema na bazi metode konačnih elemenata i konačnih zapremina, inovativni razvoj proizvoda, proveru i optimizaciju postojećih proizvoda i industrijskih procesa, kao i aktivnosti specijalizovanih obuka, savetovanja, pomoć u apliciranju za dobijanje medjunarodnih grantova.\nZahvaljujući višegodišnjem iskustvu i ekspertizi članova društva, kvalitetu i inovativnosti ponude, zadovoljstvu klijenata i partnera, a pre svega idejama i požrtvovanju mladog tima SIMOD-a, već u prvoj godini postojanja su započeta strateška partnerstva sa firmama iz Nemačke, Slovenije i Srbije. Inovativni potencijal i ponuda SIMOD-a su prepoznati i podržani i od lokalnih partnera i donatora, pa je sedište našeg društva u Biznis Inovacionom Centru Kragujevac od oktobra 2008. Tako je spektar usluga koje nudimo proširen i na potrebe MSP sektora, start-up preduzeća i preduzetnika u regionu Šumadije i Pomoravlja.\nDanas je SIMOD ovlašćeni prodavac i distributer za prodaju palete softvera SIMUFACT, AutoForm i PROFIL-UBECO na teritoriji Srbije, BIH, Crne Gore, Hrvatske i Makedonije, zastupnik za prodaju i instalaciju inovativnih RENISHAW proizvoda za CNC mašine alatke, partner u razvoju i prodaji EDOPS Dokument office sistema (DMS).\nU skladu sa svojom MISIJOM inovativne ponude proizvoda i usluga, jedinstvenih na ovim područjima, od oktobra 2008 godine SIMOD-a počinje sa školom engleskog jezika po CALLAN metodi, koja omogućava polaznicima da nauče da govore engleski 4 PUTA BRŽE i osposobe se za polaganje Kembridž testova. Ovo je prva škola ovog tipa u Srbiji, a na području zapadnog Balkana druga postoji u Zagrebu.


SINIŠA MALI OTKRIO: Vučiću nije dobro!\nAutor: Глас јавности 31.03.2020. u 16:54\nfoto: Фото: Youtube/ Александар Вучић\nMinistar finansija je rekao da je mere vlade trebalo da predstavi predsednik\nMinistar finansija Siniša Mali i predsednik Privredne komore Srbije Marko Čadež izložili su danas najnovije mere koje će preduzeti za spas privrede u Srbiji, koja je pogođena epidemijom korona virusa. U svom izlaganju Mali je rekao da je ove mere trebalo da predstavi predsednik Srbije Aleksandar Vučić, ali da se on trenutno ne oseća dobro.\n- Ovaj program trebalo je da predstavi predsednik Vučić, ali se ne oseća dobro i obratiće se javnosti u narednih 48 sati - rekao je Siniša Mali.\nMinistar finansija Srbije zahvalio se predsedniku Srbije, jer su, rekao je, Vučićeve vizije iz 2014. znatno olakšale poziciju Vlade u trenutnoj situaciji.\n- Velika zahvalnost Vučiću, on zbog zdravstvenih razloga nije ovde sa nama...Da nije bilo njegovih vizija 2014. ne bismo imali prostora da pomognemo privredi, hvala mu na njegovoj viziji - naveo je Mali.\nAleksandar VučićSiniša Malipredsednikbolestanministar finansijaprogram vlade


Zvanično proglašeno oslobođenja Libije\nNaslovnica NAJNOVIJE Svijet Zvanično proglašeno oslobođenja Libije\nLibija – Libijski Nacionalni prelazni savjet danas je zvanično proglasio potpuno oslobođenje Libije. Time je otpočelo otkucavanje do očekivanih izbora posle višemesečnih sukoba koji su okončani smrću Muamera Gadafija.\nCeremonija obeležavanja kraja osmomesečnog sukoba snaga Gadafijevog režima i pobunjenika i objavljivanja oslobođenja Libije, tri dana posle pogibije svrgnutog lidera, počela je danas u Bengaziju, na istoku zemlje.\nŠef Nacionalnog prelaznog saveta Mustafa Abdel Džalil i drugi zvaničnici prisustvuju ceremoniji, koja je počela čitanjem Kurana i pevanjem himne.\nDemonstranti su tada krenuli ka vladinim zgradama u Bengaziju, bacajući kamenje i molotovljeve koktele i palili vozila, a pukovnik Gadafi je odgovorio upotrebom represivnih sredstava.\nsinaa 25. Oktobra 2011. At 14:09\ne libijci goveda jedna naivna, jadni vi sa vašom “demokratijom”, za tuđ hatar sravniste svoju državu sa zemljom, džahilji jedni bedni, divljaci


Tag / RTS pretplata / Vesti online\nIako ne gledaju televiziju, prasići i krave "plaćaju TV pretplatu" tokom cele godine i po tome smo jedinstveni u Evropi. TV taksa za Radio-televiziju Srbije i Radio-televiziju Vojvodine naplaćuje...\nTasovac izgubio kompas\nPo sistemu "uzimala -davala" država TV pretplatu, ukinutu krajem leta 2014. vraća kao taksu početkom 2016, ali građani još ne znaju kolika će ona biti. U međuvremenu u javnosti teče žučna...\nmondo rs 3 komentara\nPremijer Srbije Aleksandar Vučić izjavio je u sredu da će pretplata za Radio-televiziju Srbije (RTS) biti obavezna, ali neće biti viša od 150 dinara.\nUkinuo TV pretplatu a sad je vraća!\nGeneralni direktor Radio-televizije Srbije (RTS) Dragan Bujošević izjavio je da je dug javnog servisa 90 miliona evra i da je obaveza Vlade da obezbedi stabilno finansiranje ove medijske kuće.\nRTS opet na teretu građana\nNakon dvogodišnje pauze, građani Srbije opet će od 1. januara 2016. godine plaćati TV pretplatu u vidu takse od 500 dinara.\nUkida se pretplata, RTS-u pare iz budžeta\nUsavršiti sistem pretplate za RTS\nTijanić: Čekam bolji predlog SNS-a, ako ga imaju!\nGeneralni direktor Radiotelevizije Srbije Aleksandar Tijanić pozdravio je danas stav Srpske napredne stranke da "ni po koju cenu" neće dozvoliti uvođenje novog nameta koji bi građani sa poreskim...\nRTS harač: Novac za pretplatu skidaće se sa računa\nDržava planira da uvede novi način naplaćivanja TV pretplate.\n"Za džabe nema dobrog javnog servisa"\nProcenat naplate pretplate je ispod 40 odsto na nivou cele Srbije, ali generalni direktor RTS-a Aleksandar Tijanić u tome ne vidi potvrdu teze da ljudi ne žele javni servis.\nKao što se već neko vreme najavljuje, pretplata za Javni servis od 500 dinara po svoj prilici će biti uskoro ukinuta. Umesto toga, biće uvedena mesečna taksa kojom će se finansirati RTS i koja...


Šarović: Biće rokova, SNSD strašno želi vlast u Sarajevu | Moja Hercegovina\nPočetna / Šarović: Biće rokova, SNSD strašno želi vlast u Sarajevu\n3. Novembra 2019. 17:07\nBiće novih “posljednjih” rokova i novih “posljednjih” pregovora. Kontinuitet u nedosljednosti je odlika ove politike, a riječi “posljednji put” ne važe. To je samo izjava za lakovjerne jer SNSD “strašno” želi vlast u zajedničkim institucijama“ – kazao je predsjednik SDS Mirko Šarović u intervjuu za Insajder komentarišući navodno odustajanje Milorada Dodika od formiranja vlasti u Sarajevu.\n“Regionu nedostaje dobra inicijativa za jače i bolje ekonomsko povezivanje, a ovaj projekat je prava prilika za to. Radi nekih rezervi i zaziranja koje se čuju i kod nas u smislu da li je ovo neka carinska unija, neka politička integracija sretniji naziv za ovaj projekat bio bi CEFTA plus ili inicijativa za reformu i unapređenje CEFTE umjesto ‘malog Šengena'“ – zaključuje Šarović.


Kragujevac Архиве - SkyNews.rs\nUZNEMIRUJUĆI VIDEO: Trener iz Kragujevca VIČE, a potom i UDARA devojčicu?!\nFoto: Pritnscreen\_tviter Snimak koji je zaprepastio celu Srbije šeruje se po društvenim mrežama. Kako piše „Mima“ koja je na tviter nalogu objavila sporni snimak, u pitanju je skandalozan postupak trenera jednog ženskog košarkaškog kluba u Pročitaj još…\nMiloratka Veljković (69) preminula je juče kada ju je njen pas šarplaninac napao i izgrizao po vratu. Kako prenose lokalni mediji, telo nesrećne žene pronašla je njena ćerka. Ona je odmah pozvala Hitnu pomoć, ali Pročitaj još…\nBUKNULA KORONA! Zaražen nosio bukliju na svadbi i ZARAZIO STOTINE SVATOVA\nDr Vasilije Antić, direktor Doma zdravlja u Kragujevcu, upozorio da je Kragujevac trenutno u piku epidemije upravo zbog ovakvih događaja Korona je ponovo buknula u Kragujevcu i u okolnim selima, među kojima je i selo Pročitaj još…\nDA LI STE ZNALI? Kragujevački opštinari imaju najniže plate u Srbiji! INFO\nPlate kragujevačkih opštinara su zamrznute pre sedam godina, kada je država zabranila da se povećavaju primanja zaposlenih u javnom sektoru Sindikati zaposlenih u gradskim upravama postavljaju pitanje kako preživeti s 33.000 dinara mesečno i najavljuju Pročitaj još…


"Navikla sam da mi se meri dužina suknje i boja šlema"\n„Navikla sam da mi se meri dužina suknje i boja šlema“\nPolitika Autor:Fonet07. jul. 202114:26\nKoordinatorka tela za rodnu ravnopravnost Zorana Mihajlović izjavila je danas da je ne iznenađuju uvrede na društvenim mrežama, ali da stereotipi o ženama i primitivni komentari ne utiču na njen rad i rezultate.\nKako se navodi u saopštenju iz njenog kabineta, Mihajlović je poručila ženama da takvo ponašanje ne treba da ih sputava.\n„Navikla sam na zlurade komentare, nije prvi put da mi se meri dužina suknje, boja šlema, kakve čarepe nosim i slično. Na žalost to me ne iznenađuje, ali me takođe i ne vređa“, istakla je Mihajlović i dodala da je to motiviše da radi na rodnoj ravnopravnosti.\nOna je poručila svim devojčicama i ženama da ne dozvole da ih „primitivci sputavaju“ i da lošiji od njih procenjuju njihovu vrednost.\n„Školujte se, vredno radite, budite ekonomski nezavisne, posvećene svojim ciljevima i snovima i onda je samo nebo granica. A kada uzletite, zlurade komentare više i ne primećujete“, naglasila je Mihajlović.\ndruštvene mrežeuvredeZorana Mihajlović


Sve češće krađe saobraćajnih znakova uz autoputeve - Impuls\nObjavljeno: Nedjelja, 03 Septembar 2017 11:00\nSigurno ste, vozeći se putevima i autoputevima kroz Srpsku, primjetili da nedostaje puno saobraćajnih znakova. Većina ih je poslužila za pravljenje zimnice ili kao krov nekog pomoćnog objekta.\nUz puteve i autoputeve u Srpskoj, goli stubovi bez saobraćajnih znakova nisu rijedak prizor. Zato nečije koke ili svinje imaju krov nad glavom – pokrivaju ih ukradeni saobraćajni znakovi.\nKrade se na putevima širom Republike Srpske. Meta vandala je sve, od saobraćajnih znakova do žičane ograde. Ukradeno koriste za najrazličitije stvari – neki na velikim, ravnim pločama saobraćajnih znakova čak i peku paprike. Neki pripremaju zimnicu, neki prave krov za svinje i kokoške, ali najviše znakova se proda u staro gvožđe.\nU Autoputevima Srpske kažu da posljednjih šest godina ne staju krađe na autoputu Banjaluka – Gradiška.\n“Šteta, nanesena u periodu od 2012. do 2017. godine, mjeri se desetinama hiljada maraka, a važno je napomenuti da se svaka krađa odmah prijavi nadležnim organima, te da se ukradeni znak ili dio zaštitne ograde odmah nadomjesti, tako da bezbjednost učesnika u saobraćaju nijednog trenutka nije dovedena u pitanje”, poručuju iz Autoputeva RS.\nResornom ministru nije najjasnije zašto pojedinci ugrožavaju bezbjednost na takav način. Rješenje vidi u boljem nadzoru i rigoroznim kaznama.\n“U svakom slučaju, vidjećemo, u saradnji sa MUP-om, da se takve radnje ipak kazne i uvedu se neke reperesivne mjere, jer se to ne smije uzeti nimalo neozbiljno”, kaže Neđo Trninić, ministar saobraćaja RS.\nU Agenciji za bezbjednost saobraćaja podsjećaju – krađa ili uništenje saobraćajnog znaka je krivično djelo. Kažu da su najugroženiji magistralni putevi daleko od naseljenih mjesta, tako da put Vlasenica-Sokolac jedno vrijeme nije imao nijedan jedini saobraćajni znak.\n“I druge zemlje su se borile sa ovim problemom, pa se, recimo, umjesto aluminijuma za table, za saobraćajne znakove koriste plastične mase koje nisu toliko atraktivne za krađu”, objašnjava Milija Radović, direktor Agencije za bezbjednost saobraćaja RS.\nIz Autoputeva ističu da se svaka krađa odmah prijavi nadležnim organima. Pri završetku autoputa “9. januar” sa radom će početi Centar za održavanje i kontrolu saobraćaja, kada će pod video-nadzorom biti i put između Banjaluke i Gradiške.


"Doping program u Sočiju najstroži u istoriji ZOI" - Sportske.net\n"Doping program u Sočiju najstroži u istoriji ZOI"\nPredsednik Međunarodnog olimpijskog komiteta Tomas Bah izjavio je da će na Zimskim olimpijskim igrama u Sočiju 2014. godine biti sprovedene najstrože mere protiv dopinga u istoriji zimskih Igara.\nBah je u razgovoru s novinarima u Seulu, gde kontroliše kako teku pripreme za Zimske olimpijske igre u Pjongčangu 2018. godine, rekao da će MOK u Sočiju obaviti više doping testova nego što je to učinio na Igrama u Vankuveru 2010. godine.\n"Anti-doping program u Sočiju biće najstroži koji se ikada primenio na Zimskim olimpijskim igrama. Odlučili smo da na predstojećim Igrama uvećamo testiranje za 57 odsto, u poređenju s prošlim u Vankuveru", rekao je Bah, koji je izabran za predsednika MOK-a u septembru.\nBah je istakao da je "brz porast" broja testova pokazao da je MOK odlučan da istrebi doping.\nOn je dodao da će MOK ojačati procedure testiranja tokom treninga sportista, pošto se tokom treninga uglavnom i dogode prekršaji.\n"Biće mnogo više testova pre početka takmičenja, pošto se i većina doping prekršaja dogodi u to vreme. Ovo će biti najstroži doping program koji smo ikada imali", rekao je Bah.\nZimske olimpijske igre biće održane od 7. do 23. februara u Sočiju sledeće godine.


Sportske.net - Kalinić neće polemiku sa Radničkim zbog prelaska u Zvezdu\nPosle višemesečnih najava, Nikola Kalinić je u ponedeljak i zvanično postao košarkaš Crvene zvezde Telekom.\nOn je prvo pojačanje Zvezde u aktuelnom prelaznom roku, potpisao je ugovor na tri godine, ali je već sinoć, nekoliko sati posle informacije o ovom transferu, usledila oštra reakcija iz Radničkog, koji između ostalog smatraju da je rastanak sa Kalinićem ''iznuđen i grub'', uz sumnju da određene interesne grupe ''čerupaju'' njihov klub.\nMeđutim, danas se tim povodom oglasio i sam Kalinić, koji smatra da u Radničkom nemaju razloga za ljutnju, jer je, kako tvrdi, bio maksimalno korektan prema njima, kao i da je mogao da klub promeni i ranije, s obzirom na dugovanja koja Kragujevčani imaju prema njemu.\n''Da je nešto sporno, ja ne bih mogao da potpišem novi ugovor. Ne želim da komuniciram na takav način i da ulazim sa bivšim klubom u sukobe ili diskusije na tu temu. Svako ima pravo na svoje mišljenje, a ja smatram da sam ispao vrlo korektan prema njima i sada idem dalje'', jasan je Kalinić u izjavi ''Novostima''.


Ubistvo u Sarajevu: Pucali iz automobila u pokretu, u toku potraga - Srpskacafe\nUbistvo u Sarajevu: Pucali iz automobila u pokretu, u toku potraga\nPonedjeljak, 13.12.2021., 10:10 Ponedjeljak, 13.12.2021., 09:44\nPripadnici MUP-a Kantona sarajevo tragaju za A. K. (30), koji se može dovesti u vezu sa sinožnjim ubistvom u sarajevskom naselju Pofalići u kojem je stradao Mehmed Ramić.\nKako pišu sarajevski mediji, traga se za Adelom Kabašem, koji je u bjekstvu i koji je sinoć, skupa sa uhapšenim Amelom Jašarevićem Šajom bio na mjestu ubistva.\n– Ubistvo se dogodilo oko 21,15 sati na raskrsnici ulica Hamdije Čemerlića-Zmaja od Bosne, opština Novo Sarajevo, kada je iz vozila u pokretu u pravcu drugog vozila upotrijebljeno vatreno oružje. Izlaskom na lice mjesta potvrđeni su navodi prijave, a ljekar Zavoda za hitnu medicinsku pomoć Kantona Sarajevo konstatovao je smrt M. R, rođenog 1996. godine iz Sarajeva – rekli su u policiji.\nNa mjestu događaja zatečen je A. J. (30) iz Sarajeva i on je uhapšen, zbog postojanja osnova sumnje da je počinio krivično djelo ubistvo.\nNa osnovu prikupljenih operativnih saznanja, u vezu sa izvršenjem opisanog krivičnog djela može se dovesti i A. K. za kojim se traga.


PROBLEMI U POSLOVANJU KORADŽIJA NA BEOGRADSKIM PIJACAMA\nNa inicijativu Opšteg udruženja pekara, poslastičara i koradžija „Esnaf“, Privredna komora Beograda – Zajednica opštih udruženja preduzetnika, uputila je Ivanu Soču, direktoru JKP „Gradske pijace“, zahtev za rešavanje problema u poslovanju koradžija na beogradskim pijacama.\nProblemi, koji ovu delatnost muče godinama su pre svega nelojalni prodavci kora, ostanak na postojećoj lokaciji nakon rekonstrukcija pijaca, cena zakupa kioska, koja je po novom cenovniku povećana i do 5 puta, obnavljanje ugovora za tekuću godinu, uvođenje struje u kioske, parking mesta za prodavce i kupce, ali i neophodna veća saradnja i bolja komunikacija sa Upravom pijaca.\nIvan Sočo je na sastanku održanom, 10. marta 2016. godine, istakao spremnost za saradnju i uzeo u razmatranje sve tačke Zahteva. Kada su u pitanju novi ugovori za 2016. godinu, on je istakao da su nasleđeni veliki dugovi iz 2015. godine i da JKP „Gradske pijace“ želi da sprovede racionalizaciju svih troškova, naročito kada su voda i struja u pitanju. Svako prvo mora da izmiri obaveze iz prethodnog perioda da bi potpisao ugovor za 2016. godinu. Takođe, on je naveo da su prodaja kora i testenina jedna delatnost i da promena namene povlači promenu ugovora. Istakao je da će se naći najbolje rešenje tokom rekonstrukcije pijaca kao i da manje od 3m² zakonski ne može da bude tezga. Kada je u pitanju cena zakupnine, koja je ujedno i najveći problem, usvojen je novi cenovnik koji ne može da se menja. Cena zakupa koja je dugo godina važila je nerealna i nova cena metalnog kioska iznosi 19.808 dinara. Sočo je najavio da je Nadzornom odboru dao predlog da za zantaske radnje ta cena bude umanjena za 20% i da iznosi 15.800 dinara.\nPredstavnici Udruženja „Esnaf“ su izneli i zamerku da ne žele da rade u mlečnoj hali tokom rekonstrukcije, što je prihvaćeno.\nKada je u pitanju prodaja kora uz prodaju druge robe kao i nelegalna prodaja pored pijaca, to predstavlja zajednički problem i uprave gradskih pijaca i članova Udruženja „Esnaf“, a zašta je neophodna saradnja sanitarne i tržišne inspekcije kao i komunalne policije.\nSvi zakupci će pravovremeno biti informisani o svim promenama.\nNa sastanku koji je održan u Privrednoj komori Beograda 11. marta 2016. godine, doneti su sledeći zaključci: Što pre organizovati novi sastanak sa direktorom JKP „Gradske pijace“; Pokrenuti konkretne inicijative za unapređenje rada na gradskim pijacama; Pojačati saradnju sa Komunalnom policijom; Uputiti JKP „Gradske pijace“ zahtev za prezentaciju plana rekonstrukcija gradskih pijaca i Uputiti zahtev za smanjenje nove cene zakupa Nadzornom odboru JKP „Gradske pijace“.


Škotski ministar branio odluku o oslobađanju libijskog teroriste\n24 avgust, 2009\nŠkotski ministar pravosuđa Keni Mekaskil branio je svoju odluku da dozvoli neizlečivo obolelom "bombašu iz Lokerbija" da se vrati u Libiju.\nMekaskil je danas rekao poslanicima u škotskom parlamentu da se savetovao sa porodicama poginulih u tom napadu, kao i sa visokim američkim funkcionerima, pre nego što je odobrio oslobađanje Abdela Baseta al-Megrahija iz zatvora. Mekaskil je dodao da se držao škotskog zakona kada je doneo tu odluku za koju je rekao da je u potpunosti bila njegova.\nMegrahi je služio kaznu doživotnog zatvora zbog svoje uloge u podmetanju bombe u avion kompanije PanAm, 1988. godine, u čijoj eksploziji je poginulo 270 ljudi. Među njima bilo gotovo 200 Amerikanaca koji su se vraćali sa odmora. Megrahi je od početka tvrdio da je nevin, a u Libiji je dočekan kao heroj. Mekaskil je rekao da je Libija time prekršila obećanje da će njegov povratak biti bez ikakve pompe.\nŠkotski lekari kažu da je Megrahi oboleo od raka prostate i da mu je ostalo manje od tri meseca života. Prema nekim izveštajima, on namerava da napiše knjigu u kojoj bi izneo nove informacije u vezi sa tim, najtežim terorističkim napadom u Britaniji.\nMekaskilov današnji iskaz dat je tokom vanredne sednice parlamenta sazvane zbog rasprostranjenih osuda Megrahijevom puštanja na slobodu.\nAmerički predsednik Barak Obama i državna sekretarka Hilari Klinton snažno su kritikovali tu odluku. Direktor američkog FBIja, Robert Maler, rekao je da ona "pruža utehu teroristima širom sveta." Bivši škotski premijer, Džek Mekonel, takođe je kritikovao Megrahijevo oslobađanje rekavši da ono predstavlja ozbiljan promašaj u prosuđivanju i da je nanelo štetu međunarodnom ugledu Škotske.


Volodin predvodi parlamentarce u poseti Srbiji u ponedeljak\n► Volodin predvodi parlamentarce u poseti Srbiji u ponedeljak\nDelegacija ruskog parlamenta na čelu s predsedavajućim Državne dume Vjačeslavom Volodinom u ponedeljak će posetiti Srbiju, saopšteno je danas iz skupštine Srbije.\nPovod za posetu je četvrta sednica Komisije za saradnju parlamenata dve zemlje.\nU okviru posete, Volodin će se obratiti poslanicima skupštine Srbije na posebnoj sednici i razgovarati s predsednicom srpskog parlamenta Majom Gojković. Njih dvoje će zatim položiti vence kod spomenika oslobodiocima Beograda.\nGojković i Volodin će nakon toga otvoriti i predsedavati sednicom Komiteta za saradnju parlamenata.\nTeme sednice će biti međuparlamentarna saradnja u bilateralnim i multilateralnim formatima, suprotstavljanje savremenim izazovima i pretnjama, pronalaženje puteva stvaranja novog bezbednosnog sistema, borba za temeljne principe međunarodnog prava, uključujući i rešavanje kosovskog pitanja.\nTakođe, Komisija će razmatrati i saradnju Srbije i Rusije u oblasti energetike, kao i saradnju u oblasti kulture, naučnih i omladinskih razmena.\nruska duma /\nTramp ponudio Asanžu pomilovanje ako porekne vezu između Rusije i hakovanja\nAdvokati odbrane Džulijana Asanža, kome preti izručenje Americi, rekli su danas da je američki predsednik ponudio osnivaču Vkiliksa pomilovanje ukoliko kaže da Rusija nije umešana u curenje...\nSpecijalni izaslanik američkog državnog sekretara za Zapadni Balkan Metju Palmer nije isključio mogućnost razmene teritorija između Srbije i Kosova, u intervjuu za portal "EU...


Usvojen novi tarifni sistem JKP "Subotička toplana" | (Vesti - 30. 10. 2014) Subotica.com\nUsvojen novi tarifni sistem JKP "Subotička toplana"\n30.10.2014. u 00:00h\nPrema Izveštaju o ostvarenju bužeta Grada za period od 1. januara do 30. septembra tekuće godine, koji je usvojen na današnjoj, 25. sednici Skupštine, budžet je u navedenom periodu raspolagao sredstvima u visini od 3,5 milijardi dinara, što iznosi 53,2 odsto planiranog godišnjeg obima a u odnosu na isti period prethodne godine sa 5,8 odsto manje sredstava.\nTekući prihodi budžeta ostvareni su u visini od 2, 8 milijardi dinara što predstavlja 60,1 odsto planiranog obima dok su primanja budžeta ostvarena u visini od 9,4 miliona dinara, što predstavlja 1,1 odsto od godišnjeg plana pošto nisu realizovana planirana zaduživanja u visini od 340 miliona dinara ni prodaja zemljišta u visini od 490 miliona dinara.\nU prvih devet meseci 2014. godine iz gradske kase je utrošeno 2,8 milijardi dinara, odnosno 93,4 odsto sredstava, 49,7 odsto od planiranog obima. U strukturi raspoloživih sredstava preneta neutrošena sredstva iz prethodne godine učestvuju sa 8,2 odsto, odnosno 251, 8 miliona dinara.\nPredstavnici opozicije u lokalnom parlamentu, imali su uglavnom iste zamerke kao i prilikom usvajanja šestomesečnog izveštaja, da budžet nije realan, ostvariv i razvojni i da nije jasno na koji način vladajuća većina planira da ubira sredstva i da njima upravlja, te da je očigledno, s obzirom na to da je kreiran u atmosferi formiranja nove skupštinske većine, da je svakoj partiji, da bi joj se priključila, obećano sve što je traženo. Istaknuto je i kako sa ovakvim ostvarenjem budžeta, Grad ne bi mogao da funkcioniše bez prenetih sredstava.\nOdbornici su danas usvojili i novi tarifni sistem za obračun isporučene toplotne energije. Najznačajnija novina je uvođenje jedinstvene cene, u koju će biti uključeni fiksni i varijabilni deo i činjenica da će se računi za grejanje plaćati samo tokom grejne sezone, ne i po njenom isteku, kao što je do sada bio slučaj. Osim toga, potrošači će ubuduće, osim trajne, moći da traže i privremenu obustavu isporuke toplotne energije. Novi tarifni sistem primenjivaće se od 1. decembra.\nSkupština grada usvojila Lokalni akcioni plan za interno raseljena lica i povratnike\nUsvojen izveštaj o budžetu za prvih 9 meseci 2014. godine\nUživo: 25. sednica Skupštine grada Subotice\nsubotička toplana sednica gradskog parlamenta sednica lokalnog parlamenta velika većnica gradska toplana sednica skupštine grada skupštinsko zasedanje


Bliže se praznici: Vreme je za ukrašavanje doma\nPraznična groznica uzima zamah, izlozi prodavnica su okićeni, doduše uglavnom skromno i nenapadno, ukrašen je centar grada i gradska kuća, pa je red i da u svakom domu zablista božićno drvo.\nRanijih godina u ovom periodu na pijaci ali i na ulicama su se mogli videti prodavci „živih“ jelki, sečenih ili sa korenom, međutim, izgleda da je nelegalna seča mladih stabala jelki i prodaja „na crno“ zaustavljena, tako da pravu jelku u busenu možete kupiti samo u stakleniku Komunalca po ceni od 850 dinara, visine od 0,5 do 0,75 metara.\nMožda je kod većine\ngrađana „proradila“ ekološka svest ili ekonomska računica pa se radije odlučuju za kupovinu veštačkih jelki. Najveći izbor je svakako u prodavnicama kineske robe, gde se mogu kupiti veštačke jelke od 0,6 metara visine po ceni od 180 dinara, do 2,1 metara za koju treba izdvojiti 1.950 dinara, ali ih zato možete koristiti nekoliko godina u zavisnosti od toga kakvog su kvaliteta. Ako nemate prostora da u svoj dom stavite veštačko drvo jelke, u prodavnicama možete kupiti i veštačke jelove grane ili imitaciju grane u vidu trake dužine 5 metara po ceni od 100 dinara, koje možete iskoristiti za aranžiranje doma. U današnje vreme klasične jelke sve više zamenjuju razni dekorativni aranžmani i ikebane u kombinaciji sa svećama, koje vrlo lepo upotpunjuju ambijent ili dekorišu prazničnu trpezu, a ukoliko nemate sklonosti i talenta da ih sami napravite, mogu se kupiti na pijaci i u cvećarama po paprenim cenama. Cene ikebana ili dekorativnih venčića su se prošle nedelje na pijaci kretale od 400 do 900 dinara. Po pristupačnijim cenama se opet mogu kupiti u prodavnicama kineske robe, gde, recimo, za tri male ikebane (plastične) treba da platite svega 150 dinara.\nOriginalniju i kvalitetniju ikebanu možete priuštiti sebi u nekoj od cvećara, ali morate biti spremni da za takav luksuz platite i adekvatnu cenu, koja se kreće od 500 do 2.500 dinara.\nIzbor ukrasa za jelku je zaista velik, od perlica u raznim bojama, preko zvončića, mašnica, malih i velikih lampiona, do ukrasa za vrh jelke. Shodno tome su različite i cene, ali u proseku za pakovanje od 8 lampiona treba da izdvojite oko 150 dinara, a za kvalitetnije lampione treba vam 400-500 dinara. Naravno, deci su najinteresantnije sijalice u boji koje jelkama daju novogodišnju čaroliju, njih možete kupiti po ceni od 150 do 450 dinara, opet u zavisnosti od vrste i veličine. A tu su i neizostavne „salon bombone“, koje su najslađe kada se krišom skinu sa jelke i pojedu u jednom zalogaju, jedini problem je što čokoladni brkovi na dečjem licu olakšavaju postupak hvatanja „počinioca“. I one mogu da se kupe na pijaci po ceni od 150 dinara za 300 grama ili u prodavnicama slatkiša po ceni od 400 dinara za kilogram.\nPraznici stižu, prepustite se prazničnoj atmosferi, pa i ako nemate ovakve ukrase ili ne možete sebi da ih priuštite, ne zaboravite da je čarolija u tome kada u kićenju jelke uživate zajedno sa svojim ukućanima, pogotovo decom, a ona znaju da naprave svojim ručicama najlepše ukrase, samo ih na to treba podstaći i podržati.\nObaveštenje iz „Potisja“: Promena radnog vremena\nViše iz ove kategorije « Tisa u porastu\tGde za doček Nove godine? - Novogodišnja ponuda »


Zajednička nedeljiva svojina na podrumskim prostorijama\nAutor: prof. dr Zlatko Stefanović\nUzimajući u obzir odredbe Zakona o stanovanju i održavanju zgrada, kojima je definisano da je podrum zajednički deo zgrade, molim Vas za odgovor kako se tretira pregrađivanje, kao i "otvaranje" prozora (na spoljnom zidu) na podrumskim prostorijama koje kao pripadajuće dobro, koristi vlasnik stana?\nU stambenoj zgradi može postojati isključiva svojina na pojedinim delovima zgrade koji se mogu kvalifikovati kao posebni delovi zgrade. Pojam posebnih delova zgrade određuje član 19. stav 1. Zakona o osnovama svojinskopravnih odnosa ("Sl. list SFRJ", br. 6/80 i 36/90, "Sl. list SRJ", br. 29/96 i "Sl. glasnik RS", br. 115/2005 - dr. zakon), i prema njemu, pravo isključive svojine može postojati samo na stanu, poslovnoj prostoriji, garaži ili garažnom mestu, kao posebnim delovima zgrade. Svi ostali delovi zgrade smatraju se zajedničkim delovima, a na njima u smislu stava 2. istog člana postoji zajednička nedeljiva svojina.\nPodrum se ne pominje kao poseban deo zgrade zbog čega on pripada zajedničkim delovima zgrade i na njemu postoji zajednička nedeljiva svojina, bez obzira na činjenicu da određene delove podruma koriste pojedini vlasnici posebnih delova zgrade samostalno. U odnosu na radove koji su opisani, takvi radovi se kvalifikuju kao radovi na zgradi, a ne radovi na posebnom delu zgrade, jer i nije reč o posebnom delu. Prema članu 16. stav 3. Zakona, kada nadležnom organu bude trebalo da se podnese zahtev za izdavanje građevinske dozvole ili donošenje rešenja kojim se odobrava izvođenje radova na zgradi, tu će morati da se pojavi stambena zajednica kao podnosilac zahteva.\nOsim što se pojavljuje kao podnosilac zahteva, prema članu 42. stav 1. tačka 8) Zakona, skupština stambene zajednice odlučuje i o preduzimanju radova na zajedničkom delu zgrade. Isto tako, prema tački 11) ona odlučuje i o korišćenju zajedničkih delova, a prema tački 12) istog člana, ona odlučuje i o raspolaganju zajedničkim delovima zgrade. Bilo da se radovi koji se nameravaju preduzeti na zajedničkim delovima zgrade (podrumu) kvalifikuju kao radovi na zajedničkom delu zgrade, kao korišćenje ili kao radovi faktičkog raspolaganja (ne pravnog), a iz pitanja se stiče utisak da postoje elementi za sva tri oblika, za donošenje odluke je nadležna skupština stambene zajednice. Zakon ne predviđa kao uslov saglasnost vlasnika posebnih delova zgrade.\nU odnosu na konkretne dozvole koje treba pribaviti od nadležnog organa, skupština stambene zajednice bi morala da pre toga donese odgovarajuću odluku (odluke). Zatim bi se obratila nadležnom organu za izdavanje građevinske dozvole ili rešenja za izvođenje odgovarajućih radova, zavisno od toga šta bi se tačno radilo na zajedničkim delovima zgrade. Vlasnik posebnog dela ne može da se obrati nadležnom organu jer je ovde reč o radovima na zajedničkim delovima zgrade, a ne o radovima na posebnom delu koji je u njegovoj svojini.\n*Ovaj odgovor nalazi se na internet stranici "Pro Bono": http://www.besplatnapravnapomoc.rs/2012/10/clanak-6144/


IslamBosna » Neizvjesno održavanje “Parade ponosa Beograd 2012”\nNeizvjesno održavanje “Parade ponosa Beograd 2012”\nbeograd, haram, policija, Srbija\nLider Jedinstvene Srbije (JS) Dragan Marković Palma izjavio je da će održavanje “Beogradske parade ponosa” i ove godine biti zabranjeno.\nSrpski narodni pokret “Naši” zatražio je od srbijanskih vlasti da pod hitno zabrane održavanje manifestacije homoseksualaca “Parada ponosa Beograd 2012”.\nIstičući zahtjev za donošenje Zakona o zabrani „gej prajd“ propagande na teritoriji Srbije, ultradesničarska organizacija “Naši” u svom obraćanju javnosti je navela da “gej prajd interesne grupe već niz godina uz podršku i pritisak EU institucija vrše medijsku prevaru kojom se parada proglašava ustavnom obavezom, iako je riječ o grubom kršenju Ustava Republike Srbije“.\nOva ultradesničarska organizacija poručila je kako je seksualno opredjeljenje u Srbiji zloupotrebljeno. “Prevara kojom se ‘parada zla’ proglašava ustavnom obavezom države Srbije se sastoji u tome što je pod pritiskom EU lobija pravo na javno okupljanje izokrenuto u pravo na pravljenje javnih skupova promocije nemorala, a pravo pojedinca na izražavanje svog seksualnog opredeljenja je izokrenuto u pravo na masovno javno izražavanje seksualnog opredeljenja”, naveo je pokret „Naši“.\nZa 6. oktobar ove godine, kada je u glavnom gradu Srbije zakazano održavanje manifestacije homoseksulaca, zakazano je i održavanje više skupova koje će organizivati desničarske organizacije poput “Dveri”, “Obraz” i “Udruženja ratnih veterana”, potvrđeno je za agenciju Anadolija iz MUP-a Srbije.\nKako je navedeno u nezvaničnoj izjavi dopisniku Anadolije iz Beograda, za sada nije poznato da li će se “Belgrade Pride 2012” održati ili neće.\n“To će sve zavisiti od same situacije i bezbendosnih procena, a odluka o neodržavanju će biti doneta iz vrha MUP-a”, nezvanično je rečeno iz MUP-a Srbije.\n“To je smešno, ima zemalja članica EU u kojima nema ove manifestacije. I’zem ti tu Evropsku uniju za koju je to (gej parada) ulaznica. S druge strane ne razumem ni one koji kažu da će poubijati učesnike gej parada i govore da je neće biti”, rekao je srbijanski premijer i ministar unutrašnjih poslova, te poručio da su se o ovom slučaju „zaneli svi i da država mora da se pita“.\nViše LGBT organizacija u Srbiji i svijetu najavilo je održavanje Pride weeka , višednevne manifestacija čija je funkcija promovisanje Parade ponosa kao centralnog događaja kojim se naglašava status LGBT prava Srbiji.\n“Pride week je višeslojni događaj koji obuhvata edukativne, kulturne, umetničke i aktivističke sadržaje”, saopšteno je na sajtu ove manifestacije.


Čestitka povodom Dana nezavisnosti Bosne i Hercegovine | Bošnjačko nacionalno vijeće\nPovodom 1. marta – Dana nezavisnosti Bosne i Hercegovine, predsjednik Bošnjačkog nacionalnog vijeća i narodni poslanik Esad Džudžević uputio je čestitku bošnjačkom članu Predsjedništva BiH Bakiru Izetbegoviću, u kojoj se kaže:\n“U svojstvu predsjednika Bošnjačkog nacionalnog vijeća u Srbiji, kao i u svoje lično ime, Vama i svim građanima Bosne i Hercegovine, čestitam Dan nezavisnosti.\nPrije dvadeset godina, 1. marta 1992. godine, građani Bosne i Hercegovine, opredijelili su se za nezavisnu državu Bosnu i Hercegovinu, kao zajednicu ravnopravnih naroda i građana koji u njoj žive, što je bio jedan od najvažnijih događaja i datuma u cjelokupnoj historiji bošnjačkog naroda uopšte.\nDanas, nakon tih dvadeset godina, nakon godina razaranja, godina u kojima je bošnjački narod pretrpio stravične masakre i bio izložen genocidu, Bosna i Hercegovina se izgrađuje na principima sprovedenog referenduma i opšteprihvaćenim međunarodnim standardima i, naše je ubjeđenje, da je taj put jedini ispravan put i garancija opstanka i Bosne i Hercegovine i bošnjačkog naroda uopšte.\nPovodom Dana nezavisnosti Bosne i Hercegovine, želim da istaknem da Bošnjačko nacionalno vijeće snažno podržava teritorijalni integritet i suverenitet Bosne i Hercegovine, njen evropski put, osuđujući još jednom agresiju i zločin genocida nad bošnjačkim narodom, kao i na tim osnovama uređenje i izgradnju posebnog paradržavnog entiteta u njoj.\nPolazeći od činjenice da su sandžački Bošnjaci dio bošnjačkog nacionalnog korpusa, sa Bosnom i Hercegovinom kao matičnom državom i svojom otadžbinom, Bošnjačko nacionalno vijeće se zalaže za princip reciprociteta položaja i prava Bošnjaka u Srbiji u odnosu na položaj i prava Srba u Bosni i Hercegovini.\nJoš jednom, Vama, Vašoj porodici, saradnicima i svim građanima Bosne i Hercegovine želim srećan praznik Dan nezavisnosti.”


ŠTA JE NAMA BALKAN I MOŽE LI DA NAM BUDE VIŠE? Dok se balkanski lideri na samitima EU hvale saradnjom, iza veštačkih osmeha krije se RASULO U KOME SVI GUBIMO\nBalkanska politika Evropske unije funkcioniše po principu putujućeg cirkusa, napisao je Peter Minh, u Zidojče cajtungu, nakon julskog samita zemalja Zapadnog Balkana u Poznanju. „Svakih nekoliko meseci se negde održi po jedan samit, u blistavom ambijentu i sa mnogo magije. Na kraju, sve to su samo providni trikovi“, stoji u njegovom tekstu. Trikovi balkanskih lidera koji će sa oduševljenjem govoriti o saradnji u regionu sve do trenutka dok se ne raziđu ili trikovi Evropske unije koja na ovaj način samo zamajava takozvani Zapadni Balkan da će jednog dana postati deo Evropske unije, dok u stvarnosti sprovodi suprotnu politiku, sasvim je svejedno. (Da biste nastavili sa čitanjem, potrebno je da se pretplatite na neki od "Blic premium" paketa)\nBarem privredi regiona koja godinama cvili kako višesatno čekanje na graničnim prelazima poskupljuje trgovinu, kako se ne može govoriti o slobodnom protoku sve dok postoje različiti standardi, otežano kretanje, previše administracije...\nŽelje i mogućnosti: I na Kopaonik biznis forumu se moglo čuti kako nema govora o integraciji sve dok kamioni čekaju na granici, a ljudi ne mogu slobodno da se kreću unutar teritorije Zapadnog Balkana\nŠest godina nakon otpočinjanja Berlinskog procesa, inicijative nemačke kancelarke Angele Merkel, sa idejom da se zemlje Zapadnog Balkana jačom regionalnom, pre svega, ekonomskom saradnjom pokušaju držati mirne, u predvorju EU, izgleda kao da je sve i dalje na početku. I dalje nema projekta povezivanja koji je za to vreme u potpunosti uspeo, a i oni koji već postoje, temeljno su uzdrmani odlukom Prištine o uvođenju carina. Čini se da svi čekaju 1. april, kada je najavljeno ukidanje ovog nameta, kako bi se ponovo krenulo od početka. Sa nulte tačke. Kako sa pregovorima o normalizaciji odnosa Beograda i Prištine, tako i sa pokušajem da se region konačno poveže. Ali i dalje se svi pitaju kako.\nZoran Jovanovski, ekonomski savetnik Upravnog odbora Privredne komore Makedonije izjavio je na Kopaonik biznis forumu kako zemlje regiona nisu saglasne šta žele i koji je to oblik povezivanja moguć, da bi svi bili zadovoljni. A razlog za to leži, moguće, u činjenici da i ideja o povezivanju nije zapravo ni bila njihova, nego im je servirana iz Berlina. A na njima je bilo da sprovedu nešto za šta, očigledno je šest godina kasnije, nisu spremni. I ne samo da ih dele različiti politički i ekonomski interesi, već i među narodima sa ovog prostora postoji ogromno nepoverenje, što onda političare onemogućava da istovremeno opstaju na vlasti i šire regionalnu ljubav.\nMit o čvrstom povezivanju regiona, stvaranju jedinstvene ekonomske zone, pa čak i carinske unije, koju je pre otprilike tri godine promovisao upravo srpski predsednik Aleksandar Vučić, srušen je onog trenutka kada je Priština uvela carine na robu iz Srbije i BiH. Carine su ne samo opstale više od godinu dana, već i pokazale da, sa jedne strane, Cefta nema mehanizme da ovakvo radikalno kršenje sporazuma sankcioniše, a Evropa nema volju da se ovome odupre.\nRanije necarinske barijere i problemi u slobodnoj trgovini sprovođeni svih godina primene Cefta sporazuma, pa i izjave poput one Edija Rame kako srpski kapital nije dobrodošao u strateški sektor Albanije, bačene su u zapećak ovom radikalnom odlukom Prištine, kojom je i sama budućnost Cefte dovedena u pitanje. A sa njom i pregovori lidera balkanske šestorke o daljem širenju integracije na sektor usluga, slobodan protok ljudi i kapitala...\nI na Kopaoniku se prošle nedelje moglo čuti kako nema govora o integraciji sve dok kamioni čekaju na granici, a ljudi ne mogu slobodno da se kreću unutar teritorije Zapadnog Balkana. Istovremeno, svi jedva čekaju sprovođenje najnovije ideje o „mini Šengenu“, ali ne očekuju rezultate sve dok se Srbiji, Severnoj Makedniji i Albaniji ne pridruže i preostale tri zemlje. Podsetimo, Crna Gora trenutno za to nije zainteresovana, u BiH se na „mini Šengen“ gleda sa skepsom, a slično je i na Kosovu. Iako zdušno podržavaju evropsku ideju o četiri slobode - kretanje ljudi, kapitala, robe i usluga, na balkanskom tlu im to miriše na srpski nacionalizam.\nZemlje regiona nisu saglasne šta žele i koji je to oblik povezivanja moguć, da bi svi bili zadovoljni. A razlog je što ideja o povezivanju nije ni bila njihova, nego je servirana iz Berlina\n„Zapadni Balkan ima previše istorije i svako pamti svoj omiljeni deo. U takvim okolnostima emocije imaju veće šanse od zdravog razuma. A regionalna saradnja se zasniva na saznanju da ona pomaže svima i na hrabrosti da se preskoče svakojake barijere. Na ovim prostorima se, uz to, prelamaju i geostrateške linije, što komplikuje stvari, zato što se inicijative za saradnju posmatraju i sa stanovišta `opasnosti` da one utiču na oblikovanje Zapadnog Balkana izvan unapred trasiranih staza“, kaže za NIN Zoran Jovanovski.\nJovanovski dodaje da ovom regionu ne manjka regionalnih inicijativa, te da će one sve manje-više nastaviti da postoje, ali da je pitanje kakve rezultate daju kao i da je mala verovatnoća da se dođe do nekog sistemskog regionalnog rešenja koje bi podrazumevalo formiranje trgovinskog bloka, odnosno oblast slobodne trgovine, carinsku uniju ili zajedničko tržište. „Mislim da ćemo postići najveći uspeh ako se fokusiramo na praktične probleme i njihovo pojedinačno rešenje“, kaže sagovornik NIN-a prepoznajući odliv radne snage i ekologiju kao probleme koji bi se bez previše političkog zastoja mogli zajednički rešavati.\nSve ostalo pokazalo se kao pretvrd orah. Cefta, iako ima pomaka u saradnji i uprkos uvođenju carina, nalazi se tek na putu otklanjanja manjkavosti u funkcionisanju, ali i proširenja na liberalizaciju usluga, dok je ideja o formiranju jedinstvene ekonomske zone, izgleda, zapala u ćorsokak. Iako je 2017, pošto su predstavnici svih šest zemalja Zapadnog Balkana potpisali Akcioni plan za formiranje ove zone, izgledalo kao da taj proces ubrzano otpočinje, na kraju se desilo upravo ono što je u Zidojče cajtungu napisao Peter Minh. Malo šta je u međuvremenu urađeno, pošto je ovaj projekat u većini država dočekan na nož, a ideja o carinskoj uniji propala i pre nego što je nametnuta građanima.\n„Nije logično da formirate carinsku uniju sa zemljama koje imaju posve različite interese. I ekonomske i političke. Carinska unija podrazumeva jedinstven carinski blok, pa primera radi, Srbija bi morala da odustane od Sporazuma o slobodnoj trgovini sa svim zemljama, uključujući i Evroazijsku uniju, ukoliko ta unija nije spremna da sklopi novi sporazum sa novom unijom na Balkanu. A zašto bi Rusiji bilo u interesu da sklapa sporazum o slobodnoj trgovini sa Kosovom ili Albanijom. I zašto bi nama bilo u interesu da zbog Albanije žrtvujemo sporazum o slobodnoj trgovini sa Evroazijskom unijom“, kaže za NIN Dušan Proroković, profesor na Fakultetu za diplomatiju i bezbednost. On zato veruje da je carinska unija bila „zla namera Evrope“, i kaže da Srbija svoje regionalno povezivanje mora usmeriti na Crnu Goru, Makedoniju i BiH, jer se radi o bliskim narodima.\n„Očigledno je da ovaj region nikada neće ući u EU, zato Evropa mora da nađe način kako da ga integriše, a da to ne bude članstvo. Problem je što Zapadni Balkan nije u fokusu, sem zbog migrantske krize, a događaji se odvijaju toliko brzo da pretiču politiku“, kaže Proroković. On smatra da među narodima na Zapadnom Balkanu postoji elementarno nepoverenje, jer ta teritorija nije prirodna oblast već politička. Postoje i dalje sporovi oko razgraničenja, ali ni potezi EU nisu uvek bili iskreni i dobronamerni. „Čak i dobri odnosi se truju.\nIdeja je da Zapadni Balkan bude jedna investiciona destinacija, jer je svaka zemlja ponaosob previše malo tržište za velike igrače\nNa potrebe pomirenja u regionu često su se kalemili tuđi interesi. Zato je važno da sami pokrenemo određene inicijative, ali je teško odgovoriti na pitanje kakvi mogu biti dometi, odnosno gde su granice te saradnje. Za početak bi to trebalo usmeriti na energetiku, saobraćaj, kulturu, ekologiju i zelenu energiju“, veruje Proroković dodajući da Cefta treba da opstane, jer donosi korist svima, a najviše Srbiji. „Srbija ima najviše koristi, ali tako je uvek. Nemačka ekonomija je imala najviše koristi od EU, mi kao najjača ekonomija u Cefta imamo najviše koristi od tog sporazuma“.\nU međuvremenu, da bi se prevazišli očigledni politički zastoji, Berlinski proces iznedrio je i Komorski investicioni forum (KIF), koji okuplja predstavnike privrednih komora ovog regiona, ne bi li njihovim delovanjem i pritiskom na vlasti u svakoj zemlji ekonomsko povezivanje išlo lakše, a otklanjanje barijera brže.\nNenad Đurđević, savetnik predsednika Privredne komore Srbije kaže za NIN da KIF funkcioniše bolje i brže nego inicijative na nivou država, ali da je za svaku regionalnu inicijativu od presudnog značaja politička volja i spremnost da se problemi rešavaju. „Poruka da ste zaista posvećeni regionalnim incijativama i vezama bila bi osnivanje posebnog ministarstva ili kancelarije u kojoj bi se neki državni službenici bavili isključivo ovim poslom“. Đurđević kaže da je KIF ekonomska organizacija, neopterećena politikom, te da s toga funkcioniše uspešnije od politike. „Mi smo zapravo korisnici usluga koje treba da proisteknu iz političkih dogovora i sporazuma. KIF je odličan instrument privrede koja prepoznaje probleme i može tako vlastima uputiti inicijativu kako da se oni otklanjaju i prevazilaze.“\nZoran Jovanovski kaže da KIF ima najveći potencijal da pokrene stvari ka boljem, jer inicijativa ima i konkretnu finansijsku podršku Zapada. Mihailo Vesović, direktor Sektora za strateške analize, usluge i internacionalizaciju PKS dodaje da je ideja da Zapadni Balkan bude jedna investiciona destinacija, jer je jasno da je svaka zemlja ponaosob previše malo tržište za velike igrače. On kaže da je dobra vest da je u tri od šest država Zapadnog Balkana sazrela svest o potrebi regionalnog povezivanja kroz proces „mini Šengena“, kao i činjenica da je Cefta zbog odluke Prištine da uvede takse „prodrmana“, u smislu da se sada intenzivnije govori o potrebi da se manjkavosti tog sporazuma otklone.\nIako je u početku bilo najavljeno da će predstavnici Srbije svoj rad u strukturama Cefta obustaviti sve dok se takse ne ukinu, kasnije je ta odluka revidirana, da bi naposletku upravo Srbija bila prva zemlja koja je u Skupštini potvrdila dodatni Protokol 6, o trgovini uslugama sporazuma Cefta. Ipak, sitni su to koraci za ono što je privredi potrebno.\nU oktobru 2019. lideri Albanije, Severne Makedonije i Srbije potpisali su Deklaraciju o uspostavljanju slobodnog protoka ljudi, robe, usluga i kapitala na Zapadnom Balkanu, koja - ispostaviće se - nema puno veze sa ostalim faktorima proizvodnje, već isključivo sa slobodnim kretanjem ljudi. Osnovno pitanje jeste zašto je slobodno kretanje ljudi naprasno postalo toliko bitno za inicijatore malog Šengena, koji se nisu mogli usaglasiti oko brojnih ekonomskih i političkih pitanja, poput onog da li su carine koje je Priština uvela Srbiji legitimni politički instrument ili ne?\nUvidom u osnovne makroekonomske pokazatelje i strukturu njihovih privreda jasno se vidi da sve tri zemlje boluju od nedostatka domaćih investicija, velikog spoljnotrgovinskog deficita i visoke nezaposlenosti, naročito mladih. Ove zemlje, a tu prednjači Srbija, svoj privredni rast zasnivaju na prilivu stranih investicija, koje nesrazmerno više subvencionišu u odnosu na domaće privrednike. I pored činjenice da strane kompanije koje dolaze u region najčešće ne doprinose lokalnoj privredi, o čemu postoje dokazi, političari insistiraju na politici subvencionisanja, jer im otvaranje fabrika donosi značajne političke poene i stvara mogućnosti za netransparentno trošenje budžetskog novca. Ipak, pokazalo se da i pored relativno visoke nezaposlenosti i subvencija strani investitori imaju sve više poteškoća da pronađu kvalifikovanu radnu snagu koja bi radila za zarade koje su tek nešto veće od minimalnih.\nZbog činjenice da Srbiju svake godine napusti između 40.000 i 50.000 ljudi javila se potreba da se održi niska minimalna zarada i obezbedi stabilnost u prilivu radne snage, kako bi se zadržali postojeći strani investitori i privukli novi. Ovo je jedino moguće postići ostvarivanjem jedinstvenog tržišta rada, odnosno slobodom kretanja i zapošljavanja u okviru malog Šengena.\nS obzirom na to da se teško mogu zamisliti značajne migracije srpskih radnika u Severnu Makedoniju i Albaniju, pretpostavljamo da će upravo radnici iz ove dve zemlje popuniti ona radna mesta koja se otvaraju sa odlaskom srpskih radnika u razvijene zemlje sveta. Sa druge strane, krupni strani investitori će dobiti olakšan pristup tržištima ostalih članica malog Šengena, čime će ostvariti dodatan profit nauštrb domaćih privrednika. Nezaposlenost mladih u Severnoj Makedoniji iznosi čak 45 odsto, dok je opšta stopa nezaposlenosti oko 20 procenata. Možemo očekivati da će najveći deo radnika u prvom talasu doći u Srbiju upravo iz ove zemlje koja je kulturološki, jezički i geografski bliža Srbiji od Albanije. Edi Rama i Zoran Zaev svakako će podržati ovu ideju, jer će time smanjiti nezaposlenost, a bolji makroekonomski pokazatelji doprineće njihovoj popularnosti. Evropska unija takođe će stati iza ovog projekta, jer vodi ka stabilizaciji Zapadnog Balkana, naročito ako se u mali Šengen uključi i Kosovo kao nezavisna država, dok će zemljama regiona biće ponuđena „zajednička evropska perspektiva“.\nOstvari li se ideja malog Šengena kao jedinstvenog tržišta rada, najveću političku dobit inkasiraće predsednik Srbije Aleksandar Vučić, kao inicijator ove ideje i novi „faktor mira i stabilnosti“ na Zapadnom Balkanu, dok značajnu ekonomsku dobit i rast privrede neće posebno beležiti nijedna od zemalja regiona. Ipak, ovo je dobitna kombinacija za političke lidere u sve tri zemlje i njima bliske strane investitore. Radnici iz Severne Makedonije i Albanije zadovoljiće tražnju za jeftinom radnom snagom na srpskom tržištu. Nominalno će se smanjiti nezaposlenost u regionu, a minimalne zarade će se održati na niskom nivou. Ovim će se otkloniti i pritisak na strane kompanije da stvore bolje uslove rada za svoje zaposlene, a jedini gubitnici i ove tranzicije biće srpski radnici koji svake godine sve više napuštaju zemlju. Ipak, njihov se izostanak neće značajno osetiti u proizvodnim halama, a njihov glas svakako neće nedostajati ni srpskom predsedniku na dan samih izbora.\nDr Stevan Rapaić, naučni saradnik Instituta za, međunarodnu politiku i privredu\nNe govorite mađarski? U problemu ste! Evropska desnica sve više KLIZI U LUDILO\nU proglasu 16 partija iz 15 zemalja članica traži se preuređenje EU na sasvim drugim osnovama od onih na kojima je ona nastala. Od zajedničke antipatije prema Briselu do jedinstvenog političkog nastupa je, međutim, dug put.\n"Ovo nije crna komedija Duška Kovačevića, ovo se zaista dogodilo: Kako mi je lokalni šerif zabranio promociju knjige"\nZabranili su priču o knjizi koja nema nikakve veze sa politikom. Nisam, naravno, hteo da dozvolim da ovo otkazivanje prođe ćutke, jer bih time pristao na nasilje i samovolju malih moćnika...\n"POTREBNE SUŠTINSKE REFORME" Dok evrointegracije stagniraju, REŠENJE za novi entuzijazam Zapadnog Balkana i EU IPAK POSTOJI\nIskrenim pobornicima evropskog puta Srbije i drugih zemalja Zapadnog Balkana teško je da prihvate činjenicu da su EU integracije u dužem periodu toliko usporene da bi se moglo govoriti i o njihovom zaustavljanju. Nisu otvorena nova poglavlja ili klasteri, niti su otpočeti pristupni pregovori sa državama koje čekaju na tu fazu integracije. Umesto toga imamo uglavnom formalnu opredeljenost balkanskih lidera za EU i stvarni izostanak konkretnih reformskih poteza, bez kojih, razume se, nema daljeg napretka.\n"VOĐEN RAT KOJI SE NE MOŽE DOBITI" Promašen cilj Zapada u Avganistanu doveo do kraja zablude o IZVORU DEMOKRATIJE\nNakon odlaska američkih tupa i ofanzive talibana, koji ponovo kontrolišu veliki deo zemlje, izjava američkog predsednika Džoa Bajdena da je vođen rat koji se ne može dobiti, samo je osnažila pitanja o smislu ove operacije i posledicama potpunog povlačenja.\n"Mi jesmo zarobljeni, ali režim je MNOGO SLABIJI nego što izgleda"\nSrbija je zarobljena država. Režim preko tabloida i svojih televizija, uključujući i RTS, pravi od političkog i javnog života kombinaciju rijalitija i Кusturičinog Podzemlja. Sve je to jedan veliki cirkus koji služi samo da bi vlast dobila glasove. Danas u našoj zemlji čak 54 odsto građana može da prati samo provladine televizije. Po inerciji ovi ljudi gutaju i laži iz tabloida i to sve zajedno deluje kao nervni gas.\nPočetkom jula zapalila se privremena deponija Jeremijino polje u Požarevcu. Кrizni štab proglasio je vanrednu situaciju u tom delu grada, ali je dva dana kasnije tamošnji Gradski zavod za zaštitu javnog zdravlja merenjem utvrdio da nivo sumpor-dioksida, azot-dioksida i čađi „nije izazvao zagađenje vazduha“. Međutim, rezultati na tom jednom mernom mestu, kod Opšte bolnice, razlikovali su se od alarmantnih koje je širom centra zabeležila lokalna ekološka organizacija Sova, otkrivši tri i po puta veće vrednosti od dozvoljenih za PM čestice, poznate kao „nevidljive ubice iz vazduha“.\nDo željenog stepena pošumljenosti za VIŠE OD 1.OOO GODINA? Beograd više nije u trci za Zelenu prestonicu Evrope, problem ilegalna SEČA ŠUMA\nTeško da je prošlonedeljna vest da je Beograd ispao iz takmičenja za Zelenu prestonicu Evrope ikoga iznenadila, pa i samog gradonačelnika Zorana Radojičića koji izgleda veruje da ako dovoljno puta podnese kandidaturu, Beograd će magično postati zeleni grad za primer drugima, u kome je bezbedno disati i iz koga ne ističe reka puna neprečišćenih otpadnih voda.


Vesti, 18.05.2021, 11:30 AM\nXSS, popularni forum za internet kriminal, zabranio je prodaju ransomwarea na svojoj platformi, kao i iznajmljivanje ransomwarea i partnerske programe za ransomware.\nOvaj potez usledio je posle napada na jedan od najvećih naftovoda u Sjedinjenim Državama zbog kojeg je došlo do zastoja u snabdevanju gorivom nekih delova SAD.\nU saopštenju na ruskom jeziku koje je objavljeno na forumu, administrator XSS-a je rekao da je odluka da se zabrane grupe koje rade sa ransomwareima kao što su REvil, Babuk, Darkside, LockBit, Nefilim i Netwalker, doneta zbog “ideoloških razlika”, kao i zbog medijske pažnje koja je rezultat nekih od poslednjih napada ovih grupa.\nU saopštenju se navodi da su članovi foruma zabrinuti zbog mogućih posledica. Citirana je i nedavna izjava Dmitrija Peskova, sekretara za štampu ruskog predsednika Vladimira Putina, koji je rekao da ruska država nije umešana u napad na američki naftovod.\n„Peskov je prinuđen da se pravda pred našim prekookeanskim „prijateljima“ - ovo je malo previše“, navodi se u saopštenju administratora foruma.\nSve objave grupe DarkSide koja je odgovorna za napad na naftovod nestale su sa foruma.\nDarkSide je već osetio posledice svog “pogrešnog izbora”. Grupa je na forumu Exploit objavila da se povlači iz posla jer je izgubila pristup “javnom delu svoje infrastrukture”, blogu i serveru za plaćanje, a kriptovaluta kojom su žrtve plaćale grupi prebačena je na nepoznati račun.\nNeki analitičari sumnjaju da se DarkSide povlači iz posla, i da je poruka samo varka da bi skinuli policiju s vrata.\nSituacija DarkSidea uticala je i na druge kriminalne grupe kao što je REvil, koja je objavila nove „smernice“ pozivajući svoje partnere da se klone zdravstvenih i obrazovnih institucija, kao i vladinih agencija. Nova pravila zahtevaju da se vođe grupe dogovore o svakom novom cilju.\nGrupa koja stoji iza Avaddon ransomwarea objavila je slične smernice nakon što su FBI i australijski Centar za sajber bezbednost objavili upozorenja o Avaddonu.\nAnalitičari smatraju da će nakon prekida rada DarkSidea dominirati četiri glavne grupe: REvil, LockBit, Avaddon i Conti i da će one nastaviti da rade ali “u privatnom režimu“. Procena je da će ove grupe verovatno početi da traže nove saradnike preko svojih sajtova na kojima objavljuju ukradene podatke, jer će mnogi forumi, poput XSS i drugih sličnih platformi koje se koriste za reklamiranje ransomwarea, sada verovatno odbiti da sarađuju sa njima.\nOni kažu da je jedan od glavnih problema sa ransomwareom to što ljudi koji stoje iza takvih napada ne mogu biti uhapšeni što neminovno vodi do novih napada.\n“Pored toga, mnoge države su utočište za sajber kriminal. Mnoge zemlje nemaju problema sa sajber kriminalcima poreklom iz njihove zemlje sve dok ne napadaju svoje zemlje i prećutno se dogovore da učine uslugu vladi, ako se to od njih zatraži”, rekao je Rodžer Grajms iz KnowBe4 za ZDNet. On kaže da se neke države čak i finansiraju ukradenim novcem, ili preko mita koje kriminalci daju da bi mogli nesmetano da rade ili tako što troše novac u svojoj zemlji.\nZbog neželjene pažnje koju je izazvao napad na naftovod, Grajms smatra da će neki od umešanih u napad možda biti kažnjeni ili uhapšeni, ali da države neće prestati da služe kao utočišta za sajber kriminalce zbog toga što je to vrlo unosan biznis.\n“Jedina lekcija naučena u ovom slučaju je da je postavljena nova granica. Ne radite nešto što uzrokuje nestašicu energije što uznemirava vladu druge države”, rekao je on. “Ali da li će ih to sprečiti da ukradu desetine milijardi dolara od desetina hiljada firmi i pojedinaca? Ne.”\nGrajms smatra da će se, uprkos tome što je sa foruma XSS poslata snažna poruka ransomware grupama, malo toga promeniti i da se države moraju udružiti da bi uradile nešto u vezi sa ransomwareom koji posle napada na naftovod, bolnice, pa čak i gubitka života, predstavlja ozbiljnu pretnju i opasan trend.


Bujanovac:Ukloniti spomenik Žandarmeriji\nPredstavnici albanskih partija sa juga Srbije zatražili su sa protesta u Bujanovcu uklanjanje spomenika srpskoj žandarmeriji između sela Lučane i Dobrosin.\nNajavljeno je i da će, ako srpske vlasti ne uvaže zahtjev za uklanjanje spomenika, isti zahtev biti upućen i sudu za ljudska prava u Strazburu.\nPredsjednik Koordinacionog tijela za Preševo, Bujanovac i Medveđu Zoran Stanković rekao je u srijedu da je to tijelo dobilo zahtjev Mjesne zajednice Lučane za uklanjanje spomenika koji je postavljen u opštini Bujanovac.\nProtest "Zajedno protiv spomenika srpske žandarmerije u Lučanu" počeo je nešto posle 13 sati u centru Bujanovca, gdje se okupilo nekoliko hiljada ljudi.\nNa protestnom skupu građanima su se obratili lider Pokreta za demokratski progres Jonuz Musliu, predsjednik opštine Bujanovac Nagip Arifi, predsednik opštine Preševo Ragmi Mustafa i lider Partije za demokratsko delovanje Riza Haljimi. U organizaciji protesta, pored albanskih partija s juga Srbije, učestvuju i Nacionalni savet Albanaca i Odbor za ljudska prava.\nGovornici su naveli da je "spomenik Žandarmerije u Lučanu provokacija, da Srbija ne poštuje amnestiju boraca Oslobodilačke vojske Preševa, Bujanovca i Medveđe, kao i da srpske vlasti ne traže dijalog sa Albancima nego provokacije".\nNa protestu, koji je završen bez incidenata, pročitana je i Deklaracija koju je skupština svih albanskih odbornika iz Preševa, Bujanovca i Medveđe usvojila 12. januara u Preševu, u kojoj se, između ostalog, traži i reciprocitet u pravima za Albance u odnosu na prava koja imaju Srbi na Kosovu.


Ćeriman: Protest u Čačku organizuju studenti iz Čačka koji studiraju u Beogradu - Izazov\nNovi magazin 14. januara 2019. 11:42\nOrganizatori prvog protesta „Jedan od pet miliona“ u Čačku, koji je najavljen za petak, 18. januar u 18 časova ispred spomenika vojvodi Stepi Stepanoviću u centru grada, su studenti iz Čačka koji studiraju u Beogradu, saopštio je danas student master studija politikologije beogradskog Fakuteta političkih nauka Radiša Ćeriman.\nU saopštenju koje je dostavio medijima, Ćeriman je naveo da organizatori žele da mirnim putem izraze nezadovoljstvo načinom na koji Srpska napredna stranka i njeni partneri vode državu.\n„Vreme je za promene, Srbija je ustala! Čačak je oduvek bio opozicioni grad, jezgro slobode protiv svake vrste diktature i ugnjetavanja. Mi, studenti koji studiramo u Beogradu, a koji smo organizatori i beogradskih protesta, svesni smo u šta se naš grad pretvorio“, navodi se u saopštenju čačanskog studenta.\nOn je dodao da čačanski studenti posle studija žele da se vrate u rodni grad, ali pre toga život u Čačku mora imati perspektivu, koju oni, kako ističe, trenutno ne vide i dodaje da Čačak, koji je nakada bio „stub Moravičkog okruga“, danas postaje „prazan grad, bez perspektive, bez mladih ljudi“.\n„Ne želimo da se naši mozgovi odlivaju iz Čačka, ni u Beograd, niti diljem Evrope, ma šta naš gradonačelnik mislio. Ne želimo jelke od 30.000 evra, a plate od 30.000 dinara. Ne želimo da naši bližnji odlaze u inostranstvo, ‘trbuhom za kruhom’, dok se nekolicina ljudi bogati na naš račun. Želimo da Čačak ponovo postane onako lep, bez ukrašavanja jeftinim (a skupim) ukrasima“, naveo je u saopštenju Ćeriman i kazao da je vreme da se Čačku vrati „stari“ sjaj.\nProtest je zakazan preko društvenih mreža.\nPriveden Nikola Jovanović\nLutovac: Predsedništvo razjasnilo bojkotuju se i sednice i odbori, ko…


Putin, Lukašenko i protesti u Belorusiji: Kredit od 1,5 milijardi dolara za zvanični Minsk - Jutarnje.rs\nPredsednik Rusije Vladimir Putin najavio je da će Belorusiji odobriti kredit od 1,5 milijardi dolara kako bi se ta zemlja „sama, bez ikakvih sugestija i pritisaka, izborila sa situacijom“ u vezi sa demonstracijama protiv predsednika Aleksandra Lukašenka.\nPutin i Lukašenko sastaju se iza zatvorenih vrata u ruskom gradu Sočiju, dok ljudi u Belorusiji i dalje protestuju zbog navodne krađe na predsedničkim izborima 9. avgusta, na kojima je pobedio Lukašenko.\nOvo je prvi susret dvojice predsednika od početka protesta, a prethodno su obavljali telefonske konsultacije.\nLiderka opozicije i Lukašenkova glavna protivkandidatkinja Svetlana Tihanovskaja izrazila je žaljenje što je „Putin odlučio da vodi dijalog sa diktatorom, a ne sa beloruskim narodom“.\nKako saopštava beloruska državna informativna agencija BelTA, dvojica predsednika danas razgovaraju o perspektivi saradnje i izgradnje savezničkih odnosa, međunarodnim pitanjima, situaciji u regionu i zajedničkom reagovanju na izazove.\nPortparol Kremlja Dmitri Peskov kaže da neće biti ni konferencije za štampu ni potpisivanja dokumenata.\nŠta kažu Putin i Lukašenko?\nPored najave kredita, Putin je takođe je podržao ustavnu reformu koju je najavio Lukašenko.\n„Znamo za vašu inicijativu da sprovedete ustavnu reformu i smatram da je to logično, blagovremeno i smisleno“, rekao je predsednik Rusije.\nU samoj Rusiji je nedavno izglasana reforma Ustava koja omogućuje Vladimiru Putinu da ostane na vlasti do 2036. godine.\nOn je takođe ocenio da građani Belorusije treba samostalno da rešavaju situaciju u zemlji.\n„Belorusi treba da sami, bez ikakvih sugestija i spoljnih pritisaka, reše ovu situaciju kroz međusobni dijalog“, dodao je predsednik Rusije.\nNajavio je i nastavak vojne saradnje dve zemlje.\nLukašenko se zahvalio Putinu i „svim Rusima“ za podršku koju su mu pružili nakon predsedničkih izbora.\nSudbina ukrajinskog kredita iz 2013. godine\nUoči Majdana u Ukrajini, Rusija je u decembru 2013. godine sa Ukrajinom postigla dogovor o kreditu u iznosu od 15 milijardi dolara.\nDogovoreno je da jedan ruski državni fond otkupi državne obveznice Ukrajine.\nŠta kaže beloruska opozicija?\n„Želim da podsetim Vladimira Putina da, šta god da se dogovari u Sočiju, neće imati težinu pred zakonom“, rekla je Svetlana Tihanovskaja, a prenosi nezavnisni beloruski portal Tut.by.\nSličnu izjavu dao je i Koordinacioni savet opozicije Belorusije, koji je posebno naglasio da njihov cilj „nikada neće biti pogoršavanje odnosa između Belorusije i Rusije“.\nProtesti protiv Aleksandra Lukašenka, koji je na vlasti već 26 godina i zvanični je pobednik predsedničkih izbora održanih 9. avgusta, traju duže od mesec i po dana.\nU nedelju su na protestima uhapšene 774 osobe, pokazuju podaci Ministarstva unutrašnjih poslova Belorusije.\nZvanična Moskva smatra Lukašenka legitimno izabranim predsednikom.\nMnoge evropske zemlje, kao što su Litvanija, Letonija, Estonija i Nemačka nisu priznale rezultate izbora u Belorusiji.\nPrethodni tekstNastavljaju se burna politička zbivanja u Šapcu\nSledeći tekstTENZIJA PRED IZBORE SVE VEĆA Tramp i Bajden se međusobno optužuju zbog POŽARA U SAD